c: text/html

text:
Nú hendi tað aftur, at ongin pengaautomat virkaði í Klaksvík og hetta er næstu ferð í hesum mánaðinum. Fyrri fer varð, tá ið Fimleikaframsýningin var og so hendi tað aftur ígjár, tá ið KÍ leikti ímóti EB Streymi.
Tað er also ikki gott nokk, at biðja fólk brúka pengakort og so tá ið tey hava brúk fyri at brúka kortið og taka eitt sindur av reiðum pengum út, eitt nú til ein fótbóltsdyst ella fimleikaframsýning, so virkar ongin pengaautomat í býnum.
Nógvir áskoðarar vóru stak illa nøgdir og vóru tað fleiri sum leitaðu sær oman í Maverick fyri at fáa tøkan pening, so teir sloppi inn til dystin, men skjótt vóru vekslupengarnir hjá Maverick uppi og tískil kundi Maverick ikki geva áskoðarnum tøkan pening og tískil sloppi nógvir áskoðarnir ikki inn til dystin, tí innkrevjarnir hjá KÍ hava ikki tráðleysar terminalar.
Sindur langt úti, at ongin pengaautormat virkar, tá ið høvuðssponsorurin hjá KÍ er ein peningarstovnur, nevnliga Norðoya Sparikassi, men hesaferð og tá ið fimleikaraframsýningin var, tá virkaði ikki pengaautomaturnar í Betri, Bank Nordik og Norðoya Sparikassa og tað er also ikki gott nokk, taki tykkum saman.
SáH

robotstxt: allowed

filter: keep


text:
Rógving
Rógving er tá ein ella fleiri persónar sita í einum árabáti og rógva við árum. Árarnar eru festar í bátin, ofta við bandi. Talan kann vera um ymisk sløg av bátum, í føroyum er mest vanligi árabáturinin føroyski træbáturin, sum verður nógv brúktur til kappróður. Fyrr í tíðini vóru hesir árabátar vanligir til útróður, teir vóru eitt neyðugt amboð til tess at skaffa føði. Føroyingar hava klárað seg væl í ymiskum sløgum av rógving, t.d. hevur Livar Nysted sett heimsmet, tá hann saman við trimum øðrum róði frá New York til Scilly Oyggjarnar á 43 dagar, 21 tímar og 26 minuttir hin 31. juli 2010. Sverri Sandberg Nielsen gjørdist heimsmeistari í inniróðri fyri ung í februar 2011. Katrin Olsen luttók fyri Danmark á OL 2008 saman við Juliane Elander, tær róu í dupultum lættvekts skullara og endaðu á 7. plássi. Kappróður er tjóðaríttróttur føroyinga.


text:
Tað eru tíggju ár liðin síðan Johnny Cash legði árarnar inn, men hann er ikki liðugur at geva sangir út enn.
Hann innspældi nøkur løg í 80unum saman við Billy Sherril. Tær upptøkurnar blivu lagdar til síðis.
Ì 2012 fann sonur Johnny Cash, John Carter Cash, hesar upptøkurnar fram aftur.
Fyrsta staklagið, She Used to Love Me a Lot, er nú útkomið.
Fløgan verður útgivin 25. Mars.
Johnny Cash ikki liðugur at geva sangir út enn!
Tað eru tíggju ár liðin síðan Johnny Cash legði árarnar inn, men hann er ikki liðugur at geva sangir út enn.


text:
1. Komið, børn, nú og hoyrið um Golgata kross
og um hann, sum seg ofraði har,
hann, sum átti Guds Himmal, tað alfagra pláss,
men kom niður og synd vára bar!
2. Minnist, minnist ta náði, hann sýndi, tá har
hann hekk í tí djúpastu neyð,
minnist spjótið í síðu og krossin, hann bar,
minnist kvøl hans og pínu og deyð!
3. Áh, aldri var sorgin so beisk, sum tann dag,
tá hon nívdi hans hjarta og sál,
tá hin reini Guds Sonur í okkara stað
mátti tøma ta kvølfullu skál!
4. Fyri okkum, tey falnu, sítt lív har hann læt,
fyri okkum – so elskaði hann,
fyri okkum hann toldi tað spott og tað hat,
fyri okkum hans hjartablóð rann.
5. Kæru børn, sigið, leggja tit einki í tað,
at hans náði so undurfull var?
Tá hann kemur, áh, skulu tit tá verða glað
ella skelva? Áh, gevið nú svar!


text:
Snorri Brend
24.09.2014 - 14:57
Hetta er tíðin, tá farið verður á fjall. Og soleiðis var eisini, tá klaksvíkingar leygardagin vóru á fjalli í Barmi.
Við Norðlýsið sigur Levi Joensen, bóndi í Barmi, at tað gekk gott at reka leygardagin.
- Vit vóru 8 mans og 10 hundar. Alt, sum vit sóu, kom í rætt, greiðir hann frá.
Teir komu heim við 59 lombum, har 10 teirra verða slept.
Í sambandi við flettingina kundu teir staðfesta, at brundseyðirnir vigaðu millum 96 og 100 pund livandi.
Tilsamans eru 65 ær í haganum, og tí metir Levi, at tað er í lagi við lambatalinum í ár.
- Eg fletti 27 lomb mánadagin, og har lógu tey flestu um 30 pund.
- Í mun til undanfarin ár, so haldi eg at vektin er betri í ár, sigur Levi Joensen við Norðlýsið í gjár, meðan hann var á fjalli í Villingardali, sum hoyrir til Viðareiðis bygd.


text:
Altjóða kærudómstólurin CAS hevur avgjørt at broyta dopingdómin hjá avstralska Ryan Napoleon, so at hann hvørki fær strikað úrslitini frá avstralsku Commonwealth Games úttøkustevnuni í mars mánaða, ella er í karantenu tá ið tey nú í oktober fara til Commonwealth Games. Hann varð sum kunnugt tikin fyri doping, av tí at apotekið hevði merkt ein astma-inhalator skeivt.
Apotekið viðgekk feilin, men FINA dømdi hann allíkavæl í karantenu, við grundgeving at íðkarin hevur ábyrgd fyri at eftirkanna sítt medisin. Tann karantenan byrjaði í august, og umfataði tí eisini CommonWealth Games nú í oktober. Hartil avgjørdi FINA at strika øll úrslit hjá honum 6 mánaðar fram frá november mánaða í 2009, íroknað úrslitini frá avstralsku Commonwealth Trials í mars mánaða, ið merkti at hann altso í prinsippinum ikki svam á hesi úttøkustevnu, og tí heldur ikki kundi úttakast.
Men “The Court of Arbitration for Sport” hevur nú avgjørt at stytta tíðarskeiðið har úrslitini hjá honum verða strikað, til at galda frá 16. november í 2009 til 28. januar í 2010, ið harvið ikki umfatar úttøkustevnuna til Commonwealth Games. Og hartil hava tey flutt sjálva karantenuna, til at byrja tann 15. juni og enda í dag tann 15. september, ið merkir at hann frítt kann fara til Commonwealth Games.
Líka mikið, venjarin hjá honum Michael Bohl er ikki serliga optimistiskur, við tað at (vegna karantenuna?) ikki hevur kunnað vant saman við teimum í tríggjar vikur, og við tað at alt rokið her hevur oyðilagt hansara motivatión. “The most important thing now is that he’s able to train with the group. That’s the best bit of news out of it.”
Les SwimNews.com


text:
Samtíðarlist verður støðugt sett í miðdepil á Listasavni Føroya. Nakrar mánaðir í senn verður eitt nýtt úrval av samtíðarlist hjá Listasavninum víst í Vetrarstovuni út ímóti Viðarlundini. Listin er í alskyns miðlum og stílum, og átakið varpar ljós á nýggjari list í føroyskum høpi.
Listafólkið hesa ferð er Hansina Iversen (1966), sum tekur støði í tí non-figurativa við denti á litir, formar og samspælið millum hesi.
Í januar 2018 hevði Hansina Iversen serframsýning í Steinprenti, har savnið ognaði sær fimm málningar. Sum ofta er hjá Hansinu, hava einstøku myndirnar einki heiti. Kortini hava hesar eitt felagsheiti, nevniliga Portraits of the Loved Ones.
Hansina Iversen hevur verið virkin listakvinna í nógv ár. Tá hon arbeiddi við hesum málningunum, kendi hon fleiri av skapunum aftur, sum komu fram á løriftinum. Tað vóru sum eldri kenningar, sum vendu aftir til listina hjá henni. Á henda hátt kunnu málningarnir skiljast sum "portrett" av skapum, sum standa henni næst.
Sjálvt um bráið er eyðkent Hansina Iversen, og skapini eru afturkennilig, eru málningarnir nýhugsandi og rannsakandi. Teir mynda nýggjar leiðir hjá listafólkinum. Kompositiónirnar eru frískar og fyltar við mótsetningum: Hansina Iversen blandar sterkar og djúpar litir við pastellir og veikar litir. Skapini eru bæði mettað og gjøgnumskygd. Strokini eru statisk og dynamisk, og alt hetta skapar ein spenning millum dýpd og flata.
"Portrettini" og felagsheitið geva okkum okkurt at arbeiða við. Vit flyta okkum ikki eins nógv í tí ókenda, sum vit annars gera hjá Hansinu Iversen. Vit hava eina eitt sindur greiðari mynd av, hvussu vit kunnu fara til myndirnar. Tær eru intensar, og samspælið millum linjur og litir er máttmikið og endaleyst.
Leinkja til myndir av nýggju málningunum á Listasavninum:


text:
Í samband við at Sóljuhjarta letur upp nýggja vøggustovu í Søldarfjarðar skúla søknast við eftir námsfrøðingum, at arbeiða á vøggu- og barnagarðsstovum.
Eftir summarfrítíðina 2018 veitir Sóljuhjarta tilboð til upp til 80 barnagarðsbørn og 24 vøggustovubørn. Barnagarðsbørnini halda til í Sóljuhjarta og vøggustovubørnini í Søldarfjarðar skúla.
Lýst verður eftir:
Námsfrøðingum á 30 – 35 t/v til vøggu og barnagarðsstovu
Byrjað verður í størvunum 13. august 2018 ella eftir nærri avtalu
Vit leita eftir umsøkjarum, ið:
- hava umsorgan fyri børnum
- eru ídnir, nærlagdir og álítandi
- duga væl at samskifta og hava góð samstarvsevnir
- hava gott yvirlit og megna at skipa dagin
- eru nýhugsandi, ígongdsetandi og megna broytingar um so skuldi verið
- síggja møguleikar í náttúruni og gera brúk av teimum í arbeiðinum.
Lønar og setanartreytir
Lønin er sambært sáttmála millum Føroya Pedagogfelag og Kommunala Arbeiðsgevarafelag Føroya. Námsfrøðingar verða løntir á stig 11-20.
Søkja ov fáir námsfrøðingar, kunnu hjálparfólk vera sett tíðaravmarkað ístaðin.
Fleiri upplýsingar
Nærri fæst at vita um størvini við at tosa við Káru Løkin, leiðara tlf. 297171/667170
Umsóknir
Søk størvini á netinum á www.runavik.fo ella á leinkjuni: https://app.jobmatchprofile.com/x5y2am
Umsókn skal vera kommununi í hendi í seinasta lagi mikudagin 20 juni 2018.
Runavíkar Kommuna
Heiðavegur 26
600 Saltangará
runavik@runavik.fo


text:
Ingi Samuelsen
15.11.2014 - 04:25
Ítróttur > Ítróttur > Fótbóltur
Liðskiparin Fróði Benjaminsen spældi sín dyst nummar 83 í dag, og sostatt tangeraði hann metið fyri talið av landsdystum hjá gamla legendariska liðskiparanum Óla Johannessen.
- Hetta er tað størsta, sum eg havi upplivað á landsliðnum. At vinna úti móti Grikkalandi er stórt. Tað er serliga mátin vit vinna uppá. Vanliga grava vit okkum niður, men í kvøld spældu vit okkum fram til fleiri kjansir segði Fróði Benjaminsen við Rás 2 eftir dystin.
Hann viðgongur, at ósigurin móti Estlandi á sinni, tá Føroyar førdu, men taptu upp á tvey mál í yvirtíðini, spøkti í tonkunum teir síðstu minuttirnar í Piræus í kvøld. Men tað eydnaðist hesaferð.
Um Fróði setir landsdystamet við at vera við móti Rumenia á útivølli 29. mars, vildi liðskiparin tó ikki lova í kvøld.


text:
Skøta (skøtuættin)
Dipturus batis Linné, 1758
Stødd: Skøta kann verða upp í 285 cm long. Vanlig longd 1-1,75 m.
Dýpi: Hon er úr 10 m niður á 600 m.
Litur: Á bakinum er hon brúnlig, olivengrá, oftast bleikt, óregluliga sprøklut við nøkrum ljósari, gulbrúnum blettum og strikum á bakinum. Viðhvørt hómast ein kámur ljósur rundingur á hvørjum rava á skák aftur frá eygunum. Undir búkinum er hon ljós, øskugrá ella blágrá við nógvum smáum, svørtum blettum, ið minna um frøknur. Blettirnir eru tættastir á fremra parti. Oftast er hon svartgrómut undir høvdinum.
Lýsing: Henda skøtan verður nevnd skøta fram um aðrar skøtur. Hon hevur langa gron, millum 2,5 og 3,5 ferðir ennibreidd. Skøta broytist nakað við aldrinum. Á ungum skøtum er ravakanturin framman næstan beinur. Á eldri skøtum er ravakanturin framman innbendur. Píkarnir á skøtu eru broytiligir eftir kyni og aldri. Ungar skøtur hava nakrar fáar stórar píkar við eyguni og eitt rað mitt aftur eftir halanum. Eldri fiskar hava mist hesar píkar og fáa í staðin eitt rað hvørjumegin á halanum. Onkuntíð síggjast skøtur, ið hava øll trý røðini.
Eyðkenni: Skøta hevur altíð ein ella tveir píkar millum ryggfjaðrarnar og smáar dimmar blettir blindumegin. Bert svartaskøta hevur eisini slíkar dimmar blettir blindumegin.
Týdningur: Skøta verður avreidd sum annar fiskur.
da: Skade, en: Blue skate – Skate, fr: Pocheteau gris, ís: Skata, no: Storskate, tý: Glattrochen
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
torsdag den 10. april 2014
At lesa til fólkaflokspolitikara
Tær báðar, sum hava fingið lestrarstarv hjá Fólkaflokkinum eru Rebecca Joensen og Ása Klakkstein Thomsen, ið báðar lesa á Fróðskaparsetrinum. Og tað er einki at ivast í, hví tær hava havt ein fyrimun fram um aðrar umsøkjarar. Burtursæð frá á onkrum ingeniørútbúgvingum kann man ikki lesa ordiligan planøkonomi nakrastaðni longur um okra leiðir, so hetta er væl tað nærmasta man kann koma:
Hjá planøkonomiskt sinnaða Fólkafl hevur hetta heilt vist verið ein fyrimunur. Tað er næstan sum at lesa til fólkaflokspolitikara.
Flóvin bloggar ynskir Rebeccu og Ásu bestu eydnu við jobbinum. Og planleggingini.


text:
Arbeiðsrúm o.a. og felags atkomuleiðir skulu hava ravmagnsljós eftir tørvi.
Ásetingin verður vanliga mett at vera lokin um “DS/EN 12464-1, Lys og belysning – Belysning ved arbejdspladser – Del 1: Indendørs arbejdspladser, med DS/EN 12464-1 DK NA” verður fylgdur.
Harafturat kann vísast til:
Arbeiðsrúm o.a. og felags atkomuleiðir skulu hava orkuvinarligt ljós.
Er nóg mikið av dagsljósi, skulu arbeiðsrúm o.a. og felags atkomuleiðir hava dagsljósskipan.
Orkuvinarligt ljós merkir nýtslu av ljóskeldum, sum fyri alment ljós geva meira enn 50 lm/W, og sum fyri serljós og arbeiðslampur geva meira enn 15 lm/W.
Í rúmum við avmarkaðum dagsljósi kann síggjast burtur frá ásetingini um dagsljósskipan.
Arbeiðsrúm o.a., sum bert verða nýtt viðhvørt, og felags atkomuleiðir, skulu hava rørslufølarar.
Vikið kann verða frá kravinum um rørslufølarar, um nýtslan av rørslufølarum kann elva til óhapp, tá ljósið sløknar, ella um ljóskeldan ikki er egnað til nýtsluna.
Ljósskipanin í arbeiðsrúmum o.a. skal býtast upp í økir, soleiðis at ljósútbúnaðurin kann nýtast í mun til dagsljósið og virksemið í hølinum.
Økisuppbýtingin tryggjar møguleikanum fyri at minka mest møguligt um nýtslutíðina.
Ásetingin hevur t.d. við sær, at ljósútbúnaðir tætt við vindeygu kunnu vera eitt øki, meðan ljósútbúnaðir staðsettir inni í rúminum kunnu vera eitt ella fleiri sjálvstøðug økir.
Ásetingin verður lokin við at seta handvirkandi og/ella sjálvvirkandi avbrótara upp fyri hvørt øki.
Vikið kann verða frá ásetingunum í stk. 1-4, um ásetingin hevur við sær avgerandi vansa fyri raksturin í fyritøkuni.
Ásetingarnar í stk. 1-5 eru eisini galdandi, um útbúnaður o.a. verður skiftur út í verandi arbeiðshølum. Stk. 4 er tó bara galdandi, tá størri umvælingar verða gjørdar.


text:
Á Ólavsøku hevði Karavella Marionett-Teatur 7 sýningar av Skrímslalív á Tjóðpallinum. Væl varð vitjað og tær báðar seinastu sýningarnar vóru meir enn útseldar. Í heyst fer Skrímslalív á ferð og til ber hjá skúlum, barnagørðum og øðrum stovnum ella fyritøkum at bíleggja sýningar. Karavella Marionett-Teatur kemur út til tykkara… les meira…. →
(Ummælið eftir Laufey Brynhildardóttir á Facebook tann 1. mai 17) Bókin er pallurin Var so heppin at síggja leikin Skrímslalív í Norðurlandahúsinum í vikuskiftinum. Talan er um ein sonevndan “pop-up” leik, og er tað nakað sum frøðir meg, so er tað pappír og pop-up. Vit kenna øll til lukku-kortini, sum… les meira…. →
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →
10. apríl 2016 var frunsýning av nýskrivaða marionettleikinum Dansa so væl og leingi hjá Karavella Marionett-Teatri. Hedvig Westerlund-Kapnas leikstjórnaði leikinum, sum Rakel Helmsdal skrivaði, spældi og skapti. Søgan er um Eleonoru og Sindra, tvey børn, sum vaksa upp saman, gerast góð og verða atskild vegna ymisk áhugamál. Hægsta ynski… les meira…. →
Dansa so væl og leingiNýggjasta uppsetingin er Dansa so væl og leingi.Hetta er ein lívssøga fyri allar aldursbólkar, børn, ung, vaksin og gomul frá 7-97 ár.Hetta er 4. leikverkið hjá Karavella Marionett-Teatri. Frumsýning varð 10. apríl í Norðurlandahúsinum.Les meira um leikin HER.Les ummæli HER.
Leingi er tað, ið væl skal vera, siga tey. Í hvussu so er hevur hesin leikurin verið leingi á veg, tað er næsta tvey ár síðani, at fyrsta hond varð løgd á marionettirnar og ætlandi skuldi leikurin havt frumsýning síðsta summar. Men so skuldi ikki vera. Men í dag, tann… les meira…. →
(Ummælið stóð á Facebook. Eg loyvi mær hervið at leggja tað á bloggin.) Nøkur orð um “Dansa so væl og leingi” GUNNVÁ ZACHARIASEN·10. APRÍL 2016 Altso, eg kundi ikki verið meira samd og skuldi júst seta meg niður at skriva nøkur vælmeint orð um listaverkið hjá Rakel Helmsdal… les meira…. →
Leygardagin fyri lítlari viku síðani, tann 21. mars var Altjóða Dukkusjónleikadagur. Júst hendan dagin var eg í Eysturoynni og hevði eitt áhugavert skeið “Sig søgur so vit minnast tær” fyri starvsfólkum á einum barnagarði , har vit m.a. arbeiddu nógv skuggadukkum. Hetta var ikki versti hátturin at heiðra dagin. Í fjør hevði… les meira…. →
Fríggjadagsmyndin í dag er mín egna, tí í gjár var ein serligur dagur: Fyrsti venjingardagur av nýggja leikinum “Dansa so væl og leingi”!! Leikstjóri mín, Hedvig Westerlund-Kapnas, og eg hittust fyri fyrstu ferð í mínum improviseraða venjingarhølið í eini vatnskæddari íbúð á Hoydalsvegnum, sum skyldmaður mín Egil Helmsdal, hevur verið… les meira…. →
Skrímslini var sera væl umtókti leikurin hjá Karavella Marionett-Teatri um lítla og Stóra Skrímsl eftir bókunum um somu skrímsl hjá høvundabólkinum Jónsdóttir/Helsmdal/Güettler. Ikki minni enn 46 sýningar vóru kring landið og leikurin fekk fyrsta og higartil einasta officiella ummælið hjá Karavella Marionett-Teatri. Tíverri er tað tann minst dokumenteraði leikurin, ongin… les meira…. →


text:
Á hvørjum ári bjóða lesandi seg fram til stýrið hjá Fróðskaparsetrinum, har tey lesandi hava eitt umboð og eitt varaumboð. Sjey fólk stilla upp til ársins val, sum verður dagarnar 11. til 18. desembur.
Upprunaliga freistin at stilla upp til valið var 24. novembur. Tá ið avtornaði vóru ov fá, sum høvdu stillað upp. Freistin varð tískil útsett til 5. desembur. Tá ið seinna freistin var farin, gjørdist greitt, at heili sjey fólk stilla upp.
Seinasta árið hevur Silja Aldudóttir verið umboð fyri tey lesandi í stýrinum. Í fjør stillaðu fimm fólk upp. Tá greiddu 211 atkvøðu av teimum 816, sum vóru fulltíðarlesandi. Silja fekk 91 av atkvøðunum.
Stýrið er evsti myndugleiki hjá Setrinum. Sjey fólk sita í nevndini, har av landsstýrisfólkið í mentamálum velur fýra teirra uttan fyri stovnin, starvsfólkini velja tveir og tey lesandi ein lim.
Valið verður skipað talgilt í tíðarskeiðinum frá mánamorgni 11. til mánadagin 18. desember á midnátt. Fulltíðarlesandi hava valrætt.
Valevnini eru í bókstavarøð eftir eftirnavni:
- Sólfinn Hansen, 1. árslesandi , M.A. í løgfrøði
- Tráin Petursson Nónklett, 2. árslesandi, B.A. í søgu
- Peter Smedskjaer, 1. árslesandi, B.Sc. í orkuverkfrøði
- Ingilín D. Strøm, 3. árslesandi, B.A. í føroyskum
- Bjørn Emilsson Thomsen, 1. árslesandi, B.Sc. í búskaparfrøði


text:
Skjøtul er nú settur á arbeiðið at gera heildarætlan fyri psykiatri í Føroyum. Betri sálarheilsa fyri øll er aðalendamálið við heildarætlanini. Fyrsti fundurin var í arbeiðsbólkinum í dag.
Heildarætlanin ber heitið “Álit um heildarpsykiatri fyri Føroyar. Málið er at tryggja, at øll við sálarsjúku fáa eina javnbjóðis, dygdargóða og trygga tænastu, so tætt at gerandislívinum, sum til ber.
Tað er landsstýriskvinnan í heilsumálum, Sirið Stenberg, sum hevur tikið stig til arbeiðið. Heildarætlanin snýr seg um psykiatri í breiðastu merking og ikki bert í heilsuhøpi. Heildarætlanin nemur við mest sum øll vælferðarøki í føroyska samfelagnum. Í viðmerking sigur landsstýriskvinnan í heilsu- og innlendismálum, Sirið Stenberg:
- At hjálpa teimum, ið stríðast við sálarsjúku er ein felags samfelagsuppgáva, sum umframt fevnir um alt frá viðgerð til arbeiðslívið, útbúgving, fíggjarliga stuðul, námsfrøði, bústaðarmøguleikar og mangt annað. Skulu vit røkka góðum úrslitum er neyðugt við dygdargóðum samskipaðum átøkum tvørtur um geirar og fakmørk.
Arbeiðsbólkurin, sum skal gera heildarætlanina, er tí somuleiðis mannaður við umboðum úr fleiri geirum, ymsum fakkunnleika, umframt at umboð fyri brúkaran verða við.
Høvuðsuppgávan hjá tvørfakliga arbeiðsbólkinum er at gera eina heildarætlan fyri psykiatri í Føroyum við ítøkiligum tilmælum um átøk at fremja á økinum komandi árini. Arbeiðsbólkurin skal á heildarætlanini millum annað meta um møguleikarnar fyri og at gera tilmæli um, at tað við røttu tilboðum til røttu tíð ber til, at:
Í arbeiðsbólkinum sita:
Í arbeiðinum fer arbeiðsbólkurin eisini at draga inn onnur umboð, sum arbeiða á og kenna til økið.


text:
Søguligir fyrilestrar á Álastevnu
Sámal Tróndur F. Johansen, stjórin á Tjóðskjalasavninum í Føroyum, heldur tveir søguliga áhugaverdar fyrilestrar á Álastevnu.
Leygardagin 22. sept. kl. 11:30-12:15
Tá ið Pól hitti prinsin – ein ferðafrásøgn frá 1836:
Í 1836 ferðaist bóndin Poul Joensen av Eiði (Pól á Látrinum) til Danmarkar, at vitja fólk hann kendi. Frá hesi ferð skrivaði hann dagbók. Henda dagbók, sum er ring at lesa hjá vanligum fólki, hevur síðani ligið goymd burtur uttan at almenningurin hevur havt møguleika at hoyra um hesa ferð. Nú er dagbókin so skriva av. Í dagbókini skrivar Pól niður um sínar upplivingar og sínar hugsanir um tað hann sær og upplivir. Fyrst verður greitt frá arbeiðinum at skriva av og greina dagbókina, síðani verður greitt frá yvirskipa um ferðin hjá Pól á Látrinum, og at enda verða tiknar fram nakrar av upplivingum sum Pól á Látrinum hevði á túrinum, m.a. um tá Pól hitti krúnprins Frederik (seinni Frederik VII) á krógvuni ’Kryb i Ly’ uttanfyri Fredericia.
Sunnudagin 23. sept. kl. 11:30-12:15
Eitt stríð um makt og leysingabørn síðst í 1700 talinum:
Í 1788 átti ein ógift arbeiðsgenta, Dorothea Wenningsted, eitt barn. Løgmaður varð lagdur út sum pápi at barninum. Tí varð løgmaður stevndur fyri ting (rættin) í sokallaðum legumáli. Hetta setti gongd í eitt stríð millum løgmann og onnur embætisfólk á tingi.
Fyrilestrarnir fara fram í konsertsalinum, Hybrid, í Huset i Hasserisgade 10. Tað eru uml. 60 sitipláss í Hybrid.


text:
21.februar 2017 skipaði Talgildu Føroya fyri verkstovu um knýti í Heldina.
Verkstovan var í samband við, at nú er klárt hjá almennum stovnum og kommunum at knýta í Fólkayvirlitið umvegis Heldini.
Í hesum sambandi bjóðaði Talgildu Føroyar, í samstarvi við Umhvørvisstovuna, teimum, sum fáa dátur úr gomlu LFY skipanini, og teimum, sum hava brúk fyri dátum, á verkstovu.
Verkstovan var væl vitjað, og fleiri enn 60 fólk luttóku frá fleiri enn 23 stovnum. Talgildu Føroyar vóru væl nøgd við undirtøkuna.
Umhvørvisstovan hevur arbeitt við at niðurleggja gomlu LFY skipanina, og tí er neyðugt, at øll knýti í hesa skipanina verða flutt til nýggju skipanina, FOLK, umvegis Heldina.
Endamálið við verkstovuni var at kunna, um hvussu nýggja knýtið verður gjørt, og hvørjar mannagongdir og avtalur skulu gerast í hesum sambandi. Nýggja sambandið í Heldini gevur eisini fleiri nýggjar fyrimunir, t.d. útlendskar bústaðir, fleiri upplýsingar og skjótari dagføring av dátum.
Á verkstovuni var greitt frá arbeiðinum við at knýta journalskipanina 360 í FOLK og kunnað um aðrar tænastur á Heldini, sum eru viðkomandi fyri almennar stovnar.
Til ber at síggja framløguna her: Heldin 21 feb. 2017
Skrá
13.00 Vælkomin og navnkenning av Talgildu Føroyar toyminum – Nicolai Mohr Balle
13.15 Lýsing av Heldini – Hans Blaasvær
13.35 Lóggáva um Fólkayvirlitið – Malena Jacobsen
13.50 FOLK vevtænastan – Bárður Joensen
14.05 Knýtið í Heldina – Leisturin – Lilly Dam Hanssen
14.15 Trygdarambætarin – Andras Eliassen
14.30 Vevtænastur á Heldini – Løn, Debitor, 360 journalskipanin – Nicolai Mohr Balle
14.45 Stovna trygdarambætara – Hans Blaasvær
15.00 Kaffisteðgur
15.15 Stovna trygdarambætara – Hans Blaasvær
16.00 Liðugt


text:
Hvat avdúkar títt svar um felagsskapin við eitt annað menniskja, tá ið tú verður spurd/ur um vikomandi? Hvat avdúkar títt svar um tín felagsskap við Jesus, um onkur spurdi teg: "Hvør er Jesus?"
TAÐ NEILIGA RAKAR EISINI TEG!
Hvar er Gud, tá ið tað neiliga rakar? Vit síggja, hoyra og lesa um neyðina úti í heimi. Uppliva, hvussu okkara kæru stríðast. Og kenna, hvussu vit innaní eru ótrygg. Er eingin tryggleiki í lívinum?
MÍTT BESTA ER IKKI NÓG GOTT!
Tá ið tú hyggur at øllum tí miseydnaða í lívinum, hugsar tú kanska: "Mítt besta verður ongantíð nóg gott!" Hvat nú, um eydnan, friðurin og hvíldin ikki skal verða grundað á tínum besta, men onkrum øðrum?
VIL EG KENNA SANNLEIKAN?
Sum menniskju vilja vit kenna sannleikan. Hvussu tað heila í, við og umkring okkum er. Ella vilja vit nú veruliga tað? Kennir tú ikki støður, har tú ikki vilt vita sannleikan? Har tú ikki hevur hug at hoyra og síggja veruleikan?
TAÐ, EG IKKI TAKI ÍMÓTI, GAGNAR MÆR IKKI
“Hví segði eg ikki: “Ja takk!”? Soleiðis kann eg sum menniskja hugsa, tá ið eg angri fortíðina. Um eg ikki tók ímóti eini gávu ella tænastu ella ímóti rósandi orðum, sum vóru ætlað mær. At eg ikki møtti menniskjum, sum bjóðaðu mær sína tíð, sítt vinalag og sín felagsskap. Hvussu nógv ríkari var eg í dag, um eg tók ímóti?
RÆTTVÍS AV NÁÐI VIÐ TRÚGV Á JESUS
Tá ið alt kemur til alt ljóðar spurningurin: Hvat er neyðugt hjá mær at vita og gera? Hvør er niðurstøðan? Um eg í einum setningi kann siga, hvat kristindómurin er, hvussu kann eg so siga tað?
MINNIR MYNDA MEG
Viðhvørt hugsa vit um onkran kæran, sum undan okkum er farin. Tað kunnu vera foreldur, ommur, abbar, vinfólk ella onnur, sum ikki eru okkara millum longur. Vit minnast tey. Teirra andlitsbrá, verumáta, gerningar og orð.
SJÁLVSØKNI SKAPAR SKILNAÐ
Ert tú nakrantíð vónbrotin? Tú ætlaði nakað ávíst, men tá ið avtornaði, gjørdist veruleikin ein heilt annar. Tú vart skuffað ella skuffaður av einum øðrum menniskja. Fá komu í føðingardag, hóast tú vónaði fleiri.
ÍMILLUM TRÆLDÓM OG FRÆLSI ER FERÐIN ÍGJØGNUM OYÐIMØRKINA
Sum menniskja kann eg vera bundin at rúsdrekka, mati, leti, skuld ella onkrum øðrum. Man nakað menniskja ikki hava nakran trældóm? Men bjarging er til teirra í trældómi.


text:
"The Square" er gullvinnarin í Cannes í ár og seinasta sýning í Filmsfelagnum fyri jól. Solveig Hanusardóttir Olsen, cand.mag. í religiónssøgu og MA í listasøgu, og savnsumsjónarfólk á Listasavninum, fer at innleiða sýningina við "The Square" í Filmsfelagnum mikukvøldið 29. november kl 20.
Leikstjóri er svenski Ruben Östlund (f.1974), ið gjørdi "Force Majeure" (2014), sum Filmsfelagið eisini vísti við góðari undirtøku í Havnar Bio. Í báðum førum hevur Katja Adomeit verið medvirkandi framleiðari. Hon hevur sama leiklut í filmunum "Dreymar við havið" (2017) hjá Sakaris Stórá og "Team Hurricane" (2017) hjá Anniku Berg, sum er ættað av Tvøroyri. Katja sæst longst til vinstru á myndini niðanfyri saman við Sakaris Stórá, Ingun í Skrivarastovu og Jón Hammer.
Atgognumerkjasølan til "The Square" er byrjað á netinum og við skivuna í Havnar Bio, har Filmsfelagið sýnir nýggjan listaliga áhugaverdan film annan hvønn mikudag. Væl møtt til seinastu sýning í Filmsfelagnum fyri jól!


text:
Hyundai Merchant Marine byggir 20 stór bingjuskip
Størsta reiðaríið í Suðurkorea, Hyundai Merchant Marine (HMM) boðaði fríggjadagin frá, at felagið hevur bílagt 20 stór bingjuskip fyri 18 milliardir krónur.
Bíleggingarnar eru spjaddar út á størstu suðurkoreisku skipasmiðjurnar sum Hyundai Heavy Industries, Samsung Heavy Industries og Daewoo Shipbuilding & Marine Engineering (DSME).
Sáttmálarnir eru undirskrivaðir eftir tingingar við skipasmiðjurnar í juni í ár, bara fáar mánaðir eftir at reiðaríið váttaði ætlanina at lata byggja 20 nýggj bingjuskip.
Tólv av nýggju skipunum vera 23.000 TEU til støddar og átta vera 14.000 TEU stór. Daewoo Shipbuilding & Engineering og Sasmung Heavy skulu smíða størru skipini.
Reiðaríið væntar at fáa øll 20 skipini í 2021.
Kelda: gCaptain


text:
BA?TASMIA?IR
Geir Magne RA?vik (Mynd: Tordis A?dbehr)
FelagiA? VA?kingaskipiA? hevur undirskrivaA? samstarvsavtalu viA? bA?tasmiA?in Geir Magne RA?vik A?r TA?nsberg, Noreg, sum kemur at verA?a verkA?tlanarleiA?ari, og standa fyri byggingini av skipinum.
Um Geir Magne RA?vik:
Geir Magne RA?vik er A?tlA?rdur bA?tasmiA?ur frA? a??BA?tbyggerskolen Rognana?? A? Saltdal, Nordland, og hevur arbeitt sum bA?tasmiA?ur sA?A?ani 1979. Hann var ein av stovnarunum, og dagligur leiA?ari hjA? Stiftelse Nytt Osebergskip til og viA? desembur 2014, og hevA?i hA?vA?usA?byrgdina av byggingini av Saga Oseberg, sum varA? sjA?sett 20. Juni A? 2012.
Geir Magne RA?vik var somuleiA?is viA? A? undan-verkA?tlanini til Saga Oseberg, har funniA? var fram til feilin viA? upprunaskipinum, og hvA? fyrra kopi-skipiA? a??Dronningena??, sakk undir royndarsiglingini A? aprA?l 1988.
Eftirfylgjandi hevur hann arbeitt viA? endurskapanini og byggingini av chemistry homework help KlA?stadskipet sum eisini verA?ur bygt A? TA?nsberg, Noreg.
A? lA?tuni starvast hann A? egnari bA?tasmiA?u A? NA?tterA?y.
Afturat ativan for sale
Geir Magne RA?vik koma aA?rir bA?tasmiA?ir at verA?a viA? A? byggingini av fA?royska vA?kingaskipinum. TaA? verA?ur eftir A?tlan ein samanrenning av fA?royskum og A?tlendskum kreftum.


text:
- Tíðindi, mentan og ítróttur
Hava kært Føroya Tele
Tak niður
Í meira enn hálvt annað ár hava Tummas við Skipa og íverksetarar arbeitt við eini ætlan um nýtt telefonfelag, sum skal hava bíligari prísir.
Men tað hevur ikki eydnast at gera avtalu við Føroya Tele um at sleppa inn á netið hjá teimum.
Teir hava tí kært Føroya Tele til Fjarskiftiseftirlitið fyri at misnýta sína ráðandi støðu á marknaðinum.
Dagur og Vika ætlaði at gera samrøðu við Jan Ziskasen, stjóra á Føroya Tele, men tað hevur ikki ligið fyri hjá honum, hvørki í dag ella i gjár.
Sí eisini


text:
Tíðindaskriv frá Svimjisambandi Føroya
Komi og svimji
Nú leygardagin 9. januar verður serligt svimjitiltak í Sørvági, har umboð hjá Svimjisambandi Føroya fara vestur at greiða frá um svimjing, og at skipa fyri ymiskum tiltøkum í svimjihylinum. Tiltakið er ókeypis og fyri øll.
Við hesum tiltaka vónar Svimjisambandið at koma í samband við svimjiáhugaði í Vágunum og økja um svimjiáhugan. Tiltakið er hugsað fyri børnum í triðja flokki og eldri. Støðið í frálæru verður lagt eftir støði hjá svimjarinum.
Seinnapartin verður so skipað fyri eini svimjikapping millum børnini, og verða kappingar aftur her skipaðar so øll kunnu vera við.
Skráin er hendan:
- 10:00 – 12:00 Frálæra og venjing frá og við 3. flokki og uppeftir. Svimjararnir verða býttir í bólkar eftir førleika, og móttaka frálæru í svimjiteknikki og lívbjarging.
- 13:30 Svimjikapping. Svimjararnir fáa møguleika at svimja eftir teirra førleika, tvs. eina longd, tvær longdir osfr. Allir luttakarar fáa prógv fyri luttøku
- 15:00 Fundur um svimjing. Frásøgn, upplýsingar og annað svimjiprát. Væntandi tekur hetta í mesta lagi ein tíma.
Svimjisambandið vónar at vágafólk møtir fjølment.
Ynskja tit fleiri upplýsingar, so kunnu tit ringja til formannin í Svimjisambandinum, Jon Hestoy á telefon 59 45 55.


text:
Oda Strøm
16.04.2018 - 12:15
Tíðindi > Uttanlands > Politikkur
Fyrrverandi FBI ovastin James Comey sigur nú í bandaðari samrøðu við amerikansku sjónvarpsrásuna ABC News, sum varð send í gjár, at Donald Trump er moralskt óegnaður at vera forseti.
Tað kom fram í samrøðuni, at Comey heldur, at Russland møguliga hevur so mikið tyngjandi upplýsingar um Trump, at Trump ræðist, at hetta kann verða brúkt ímóti sær.
James Comey sigur eisini í samrøðuni við ABC News, at Donald Trump minnir mest um ein mafiaboss og hevur so vánaligan moral, at hann ikki er egnaður at vera forseti í USA. Comey uppáheldur, at Trump ikki livir upp til vanlig amerikansk virði - sum til dømis at siga sannleikan.
Donald Trump koyrdi James Comey frá sum ovasta fyri FBI í mai í fjør.
Nakrar fáar tímar áðrenn samrøðan varð send, skrivaði Trump fleiri ferðir á Twitter um fyrrverandi FBI ovastan - og kallaði hann m.a. hálan og "tann RINGASTA FBI ovastan nakrantíð!".


text:
Skráin
8.00 Vísindavøkan letur upp.
Allir granskingarstovnarnir hava básar við ymiskum samvirknum tiltøkum og fólki, sum greiða frá teirra virksemi. Alisfrøðilærarar og -næmingar úr Hoydølum gera ymsar royndir.
08-15-13.30 Almennar franløgur
15 min. hvør - tilmelding neyðug. Yvirlitið sæst her
15.00 Vísindavøkan verður sett.
Guðrið Andorsdóttir forkvinna i Granskinagrnevndini heldur røðu
Kaffi og kakur
15.30-17.45 Almennar franløgur
15 min. hvør - ikki neyðugt at melda til. Yvirlitið sæst her
19.30 Kvøldseta
Vit bjóða ein tíma við øðrvísi granskarasøgum og einum stuttum filmi
Vit bjóða tarasnaks og øl frá Føroya Bjór
20.30 Ársins heiðursløn fyri bestu almennu miðling av gransking
Dómsnevndin avdúkar, hvør fær ársins heiðursløn og 5000 kr.
22.00 Vísindavøkan endar


text:
Ingi Samuelsen
05.06.2017 - 12:12
Tíðindi > Uttanlands - Yvirgangur
Borgarstjórin í London, Sadiq Khan, stendur fyri skotum í nýggjastu tweet-boðunum hjá amerikanska forsetanum, Donald Trump.
Amerikanski forsetin hevur millum annað heft seg við ein setning, sum borgarstjórin segði. Speiskliga endurgevur forsetin á Twitter:
- Minst sjey deyð og 48 særd í yvirgangsálopi, og borgarstjórin í London sigur, at ’tað er ongin orsøk at óttast!’
Leygarkvøldið koyrdi ein vøruvognur inn í gongufólk á London Bridge. Síðan lupu tríggir mans við knívum á tilvildarlig fólk í økinum Borough Market, ið liggur nærhendis brúnna. Sjey fólk doyðu í álopinum, sum av løgregluni og Theresa May, forsætisráðharra, verður skýrdur yvirgangur.
Í eini samrøðu í gjár um álopið segði Sadiq Khan, borgarstjóri, sambært BBC:
- Íbúgvarnir í London fara at uppliva meira løgreglu í dag og komandi dagarnar. Tað er ongin orsøk at óttast.
Hetta seinasta heldur forseti USA vera átaluvert. Men Sadiq Khan, borgarstjóri, hevur ongar viðmerkingar til álopið frá Trump.
- Borgarstjórin er upptikin við at arbeiða saman við løgregluni, tilbúgvingini og stjórnini fyri at samskipa tað, ið gerast skal, eftir hetta ræðuliga og hjartaleysa álopið og við at sýna fyristøðu og tryggja íbúgvum og gestum í London, sigur ein talspersónur hjá borgarstjóranum.
Lagt verður afturat, at borgarstjórin hevur ”meira týðandi uppgávur at gera enn at svara mr. Trump aftur”, ið ”tilvitað”, hevur tikið viðmerkingina út úr samanhanginum.
Svarið hjá borgarstjóranum var ein partur av eini longri samrøðu við BBC um trygdarviðurskiftini í London eftir yvirgangsálopið, har hann tryggjaði fólk um, at alt verður gjørt fyri at varðveita trygdina í býnum.
Amerikanski forsetin og borgarstjórin í London hava fyrr klandrast. Tað var undir forsetavalstríðnum í fjør, tá Trump fyri fyrstu ferð tosaði um innferðarloyvi móti íbúgvum frá muslimskum londum, at hann skjeyt upp, at hann kundi gera eitt undantak fyri Sadiq Kahn, ið er muslimur.
Sadiq Khan segði tó nei takk:
- Tað snýr seg ikki um meg. Tað snýr seg um vinir mínar, familjuna og onnur frá øllum heiminum.
Sadiq Khan hevur eisini ákært Donald Trump fyri at vera fákunnugur tá tað snýr seg um islam og fyri at gera bæði USA og Stórabretland ótrygg. Sum aftursvar bjóðaði Trump borgarstjóranum av í eini IQ-roynd og legði afturat, at hann fór at minnast viðmerkingina hjá Khan.
Nýggjastu forsetaboðini á Twitter snúgva seg eisini um yvirgangsálopið. Donald Trump skrivar:
- Hevur tú lagt til merkis, at vit ikki kjakast um skotvápn júst nú? Tað er tí, at tey brúka knívar og lastbilar!
Trump hevur leingi talað fyri rættinum hjá amerikanarum at bera vápn, og tí kallaði hann í mars mánaði vápnalógina hjá Barack Obama aftur, soleiðis at sálarsjúk aftur eru tryggjað rættin at bera vápn, skrivar Danmarks Radio.


text:
Ælabogasíl (laksaættin)
Oncorhynchus mykiss (Walbaum, 1792)
Stødd: Í Evropa verða tey upp í umleið 80 cm long, men í upprunalondunum kunnu tey verða upp í 120 cm.
Dýpi: Úr vatnskorpuni niður á minst 40 metra dýpi í djúpum vøtnum.
Litur: Hetta sílaslagið er dimt um bakið, ljóst, blankt um síðurnar og hvítligt undir búkinum. Nógvar smáar, dimmar blettir um kroppin, høvdið, stertin og ryggfjøðurina. Eitt ljóst reydligt band er eftir síðunum. Tey, sum liva í sjónum, á enskum nevnd ‘steelheads’, eru blonk sum sjósíl, men reydligi liturin um síðurnar sæst tó væl.
Lýsing: Líkist øðrum laksafiskum. Lítið høvd, stóran stert, eina ryggfjøður, eina fitifjøður, eina gotfjøður. Búkfjaðrarnar eru umleið mitt undir ryggfjøðurini. Uggafjaðrarnar eru niðarlaga fremst á ugganum. Mest sum beina striku aftur eftir síðunum.
Eyðkenni: Reyðvióllitt band eftir síðunum. Nógvu dimmu blettirnir á høvdinum, kroppinum, ryggfjøðurini og á stertinum.
Týdningur: Í Føroyum og Evropa annars hevur ælabogasílið stóran týdning í alivinnuni.
da: Regnbueørred, en: Rainbowtrout – Steelhead, fr: Truite arc-en-ciel, ís: Regnbogasilungur, no: Regnbueørret, tý: Regenbogenforelle
Útbreiðsla: Eins og síl, so er ælabogasílið í áum, vøtnum og í sjónum. Upprunaliga hoyrir ælabogasílið heima í norðara parti av Kyrrahavinum, men tað er serliga vælegnað til aling og er tí nú á døgum mest sum um allan heimin. Tað verður alið, og eisini verða tey sett út í ymisk vøtn til frítíðarfiskarar, ella tey sleppa úr alibrúkunum. Ælabogasíl gýtir ikki natúrliga í Føroyum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Laksafiskar Salmoniformes
Laksafiskahópurin hevur eina ætt við 11 slektum og 66 sløgum:
Í Føroyum eru 3 slektir og 5 sløg, harav tann eina ættin við tveimum sløgum, er ikki upprunalig í Føroyum, men er komin úr alibrúkum her og aðrastaðir.
Langvaksnir og smidligir fiskar. Teir hava eina ryggfjøður, eina gotfjøður og eina fitifjøður.
Øll sløgini gýta í feskum vatni, men nøkur teirra vaksa upp í sjónum. Hesi seinnu eru anadrom.
Hjá havgangandi fiskum er liturin bládimmur um bakið, og síðurnar eru blankar við dimmum blettum. Fiskur í feskvatni er oftast brúnligur ella gulgráur við blettum, men í stórum vøtnum eisini littir sum teir í sjónum, tó kámari.
Fiskurin í laksafiskum er, við onkrum undantøkum, reydligur.


text:
Agnar Frederiksen
25.06.2017 - 12:10
Ítróttur > Ítróttur > Fótbóltur
Àðrenn kappingarárið vóru niðurflytarnir úr Effodeildini favorittar at flyta uppaftur. Eftir eina tunga byrjan er AB av álvara komið í gongd. Argjamenn vunnu bert ein útav fyrstu fimm dystunum. Sìðani hava teir vunnið 8 útav 9 teimum seinastu. Í gjár staðfesti AB sína oddastøðu við einum tryggum 4-0 sigri á Jóansøku í Vági. AB vann 4-0 á TB/FCS/Royn. Bjarki Nielsen legði AB á odda beint fyri hálvleik, og í seinna hálvleiki skoraðu Bárður Olsen, Mikkjal T.Hentze og Jobin Drangastein. Sostatt kann AB fara í summarfrí sum oddalið í 1. deild.
Hjá hinum niðurflytaranum er gongdin tann umvenda. Eftir at hava verið heilt uppi í oddinum fyrsta triðingin er B68 nú 8 stig aftanfyri AB. Àðrenn dystin vóru B68 og NSÍ jøvn í stigum, men NSÌ sendi í dag grannarnar heim aftur við einum stórtapið. NSÍ kom á odda eftir fimm minuttir, tá Aron Knudsen skoraði. Kristian Anton Andreasen javnaði eftir 18 minuttir, men stutt aftaná legði Jann Martin Mortensen NSÍ á odda aftur. Tað bendi sostatt ikki á ein stórsigur, men í 2.hálvleiki skoraðu Petur Knudsen, Jann Martin Mortensen og Jann Benjaminsen fyri NSÍ. Sostatt er NSÍ nú nummar trý, og B68 hevur trý stig upp til eitt uppflytingarpláss.
Tað er KÍ, sum av álvara bjóðar AB av í dystinum um oddasessin. Í dag vunnu klaksvíkingar tepurt í Gundadali. Henry Heinesen legði KÍ á odda beinavegin, men tíðliga í 2.hálvleiki javnaði B36. KÍ málverjin, Kristin N. Vilhelmsen, varð skrásettur fyri at gera sjálvmál. Men eins og í umvenda dystinum gjørdist Aksel B. Danielsen hetjan fyri KÍ. Àtta minuttir fyri tíð skoraði Aksel til 2-1, og tað gjørdist endaliga úrsliti. Aksel er toppskjútti í deildini við 12 málum fyri 14 dystir. KÍ hevur nú ikki tapt í tíggju dystir á rað. B36 er undir niðurflytingarstrikuni og hevur fýra stig upp til nærmasta lið.
Eins og í Effodeildini er tað sera tungt fyri ÍF. Í 1. deild er tað tó væl truplari hjá fulgfirðingum at yvirliva. Eftir fyrru hálvu hevur ÍF einki stig fingið, bert skorað fýra mál og málúrtøkan er -74. Sigurin sum ÍF fekk ímóti TB/FCS/Royn, mistu teir, tí Suðringar vunnu kæruna. ÍF hevði nýtt tveir ólógilar leikarar. Í gjár vann Giza Hoyvík 6-0 í Fuglafirði. Niklas Fríði Joensen skoraði tvey mál, og Hanus Thorleifsson, Tróndur Arge, Daniel P. Hansen og Magnus Møller skoraðu eitt mál í part.
Mikukvøldið leiktu HB og Víkingur javnleik 1-1 í Gundadali.
1.deild liggur nú still til 22.juli.
14.umfar:
Mikudagin 21.06:
HB-Vìkingur 1-1
Leygardagin 24.06:
TB/FCS/Royn-AB 0-4
NSÍ-B68 5-1
B36-KÍ 1-2
ÍF-Giza Hoyvík 0-6
Støðan:
AB 31
KÍ 30
NSÍ 26
B68 23
HB 21 (+8)
Víkingur 21 (+5)
Giza Hoyvík 17
TB/FCS/Royn 16
B36 12
ÍF 0


text:
Bjarni Kárason Petersen
Bjarni er 23 ára gamal, føddur í 1994 og uppvaksin í havn, hóast bæði foreldrini eru av bygd. Bjarni sigur ”noy” og ”eg voyt ikki”, men elskar ein góðan cafè latte nirði í Vágsbotni ella í Aalborg Havnefront.
Áðrenn Bjarni flutti til Danmarkar í 2016, var sera hann virkin í føroyskum politikki, og hevur eisini fingist við nógvum ymiskum nevndararbeiði. Í løtuni er Bjarni í gond við at taka ein bachelor í politikk og umsiting á Aalborg Universitet.
Bjarni var valdur inn í Álaborg sum tiltakslimur í 2017. Spurdur, hví hann ynskti at gerast virkin í felagnum, svaraði hann soleiðis:
“Alsamt fleiri føroyingar eru komnir til Aalborg at lesa tey seinastu árini, og eg haldi at tað hevur týdning, at man strembar eftir at veita góð og viðkomandi tiltøk til teir føroyingar, ið búgva her. Í Keypmannahavn hava tey ofta tiltøk fyri føroyingar, og man sær hvønn týdning tað hevur fyri sosialu savningarmegina. Eitt sterkari sosialt netverk í Aalborg styrkir eisini um hugin hjá føroyingum at koma her at lesa, og tað kann føroyingarfelagið Álaborg vera ein týðandi partur av.”


text:
Árligi rennidagurin verður í morgin! Vanlig undirvísing er 1. og 2. tíma og so fara vit øll at renna. Latið børnini í eftir veðrinum og í fóttoy sum til ber at renna í. Lesið meira á leinkjuni niðanfyri:
http://sah.fo/?p=newsgroup&_sp=newsarticle&_NewsarticleId=187
Blh. Toymið
Nú fara vit í holt við at svimja. Vit svimja á gamla "Argjaskúla". Vit hava býtt børnini í smáar bólkar, tí at vit halda at trygdin skal vera í hásæti, og tí at vit meta, at næmingarnir tá fáa sum mest burturúr. Tí fara vit at heita á tykkum um at hava bæði ítróttar og svimjuklæði við týsdagar. Bólkarnir eru hesir:
Reyður bólkur: Marjun, Anna, Monika, Arina, Betty, Marjun Elisabeth, Maud,Sanna, Eir, Sára, Kira Elisa.
Ljósareyður bólkur: Annabelle, Anna Sofía, Rebekka, Noomi, Lív, Petsy, Tóra, Barbara, Viktoria og Eyð.
Bláur bólkur: Baldur, Kristtór, David, Levi, Liviu, Dánjal, Kai Helgi, Esekiel.
Grønur bólkur: Ísak, Benjamin, Lukas, Jóhan, Markus, Mathias, Tormóður, Julian.
Svartur bólkur: Petur, Bastian, Finn Erhard, Jónas, Óli, Leon, Rani, Rói.
So eru telefonketurnar komnar á heimasíðuna. Tvær eru gjørdar, ein fyri gentur og ein fyri dreingir. Tit finna tær við at trýsta á Telefonketa undir 1. flokkur. Sig frá um okkurt er komið skeivt fyri. Um tit hava hug at taka tær niður og skriva tær út, so liggja tær sum PDF niðast á somu síðu.
Toymið
Paula N. Thomassen, mamma Róa Neshamar Thomassen
Bjarta R. av Húsabrúgv, mamma Eyð av Húsabrúgv
Helga A. Jacobsen og Anton Jacobsen, foreldur hjá Lív Malan Jacobsen
Jóanes: Annabella, Anna, Anna Sofía, Arina, Barbara, Betty, Eir Elisa, Eyð, Kira Elisa, Lív, Baldur, Bastian, Benjamin, Dánjal, David, Esekiel, Finn Erhard, Ísak, Jóhan og Jónas
Nina: Marjun Elisabeth, Marjun, Maud, Monika, Noomi, Julian, Kai Helgi, Kristór og Liviu
Eyðbjartur: Petsy, Rebekka, Sanna, Leon, Levi, Lukas, Markus og Mathias
Rakul: Sára, Tóra, Viktoria, Óli, Petur, Rani, Rói og Tormóður


text:
Men hvussu religiøsir vóru nazistarnir í veruleikanum? Niðast í hesum innlegginum er eitt sjónband sum lýsir viðferðina av katólskum prestum úr Polandi í einum nazistiskum fangatippi undir Seinna Heimsbardaga, sum eisini fekk meg at skriva hetta innleggi. Dugi í løtuni ikki at siga, um filmurin vísir veruleikan, tá prestarnir verða píndir og dripnir undir úttalisum, sum tíða uppá at fangavørarnir ikki trúgva á Gud.
Um søguligu bakgrundina av filminum:
http://www.ignatiusinsight.com/features2010/rroyal_intropriestblock_aug2010.asp
Sí eisini:
http://www.catholicculture.org/culture/library/view.cfm?recnum=472
http://www.scrapbookpages.com/DachauScrapbook/KZDachau/DachauLife3.html
Søguliga sæð vita vit, at ein hópur av prestum og kristnu vóru tveittir í fangatippir, serstakliga úr Pollandi. Av prestunum aloftast tí, at hesir ikki vildu fara uppá kompromis við nazistisku lógina, sum kravdi at trúgv og religión skuldi samsvara við nazi-ideologi. Nazistarnir vóru slett ikki vinarliga sinnaðir móti Kristindómi. Vit vita millum annað, at SS hevði til vana at merkja sína ótespuligu nærveru, við at gera seg inn á kirkjur og bróta krossar. Vit vita um SSarir sum eftir WWII viðgingu, at atsøknin móti teimum kristnu var ætla og í væntu og fór at fylgja eftir týningini av jødunum.
Somuleiðis vátta týskarir sum livdu undir nazistatíðini, at umfatandi roynd var gjørd spakuliga at avkristna Týskland. Eitt snøgt dømi er týski kristni ungdómurin, sum av nazistunum var hart kroystur, har í tað tíbetur vóru kristnir ungdómar, har í millum annað Sophie Scholl, sum veittu nazistunum mótspæl. Sophie var tó avrætta í 1943, fyri at stríðast móti óndu skipanini.
Nazistarnir vildu heldur ikki sekulera land og skúla. Hetta hava ávísir ateistar eisini gjørt nýtslu av í teirra argumentum. Tó so tænti hetta einum endamálið. Grundin var ikki nazismunnar jaligheit mótvegis Kristindómi, harí ynski var at varveita eitt kristi Týskland, har í Kristindómurin eisini skuldi leggja grundleggjandi virðið í samfelagnum. Heldur tykist tað, at staturin hevði sum endamál at infiltrera og taka yvir kirkjuna, fyri hareftir at fáa meiri tamarhald á fjøldini. At brúnskjúrtar og Hitlerungar gingu í kirkju var tí altsigandi í hesari tilgongdini.
Alt hetta sæst eisini týðiliga í søguligum keldum, har í krossurin má geva pláss fyri svastika og Bíblian fyri Mein Kampf og har nazistaprestar, sum slett ikki hava religión í huga, infiltrera kirkju embætini. Akkurát hvar í Kristindómur leggur grundina undir Nazi Týskland og hvussu Nazisman tænir Gud, í kristnum høpið, er mær somuleiðis ein gáta. Hetta er ein síða av sakini sum hesir ateistar ikki vilja koma inn á. Millum annað drápini av jødum, sálarsjúkum og brekaðum, hevur sum so einki við kristnan, ella Nýtestamentliga etikk at gera, tvørtur ímóti.
Og vit kunnu sjálvandi halda á, millum annað at SS, brúnskjúrtarnir og løgreglan so spakuliga fóru frá gomlum militir siðum, at bera á búnanum orðini 'Gott mit uns'. Talan var tí um eina spakuliga tilgongd. Hartil kundu vit nevnt, at ateistisku kommunistarnir eystanfyri, sum tiltíðir umtalaðu europa, meiri ella minnið sum ateistarnir vestanfyri.
Og víðari, um vit skulu viðgera Hitler, so meta vit eisini at Hitler ivaleyst fylgdi somu tilgongdini sum ateistarnir í facistiska Italien, og somuleiðis kendi seg noyddan at lokka religiøsa fleiritalið inn í teirra ból, við líknandi propaganda og kompromis, sum eisini inkluderaðu kristiligt orðalag.
Vit vita somuleiðis at Hitler, var ávirkaður av tí lesnaði og tí akademiska rákið sum valdaði í Europa við byrjanina av 20 øld, sum var alt annað enn ein kristin ávirkan og sum eisini myndaði hansara áskoðan um lív og tilveru; harí vit millum annað kunnu nevna Nietzsche, ivaleyst partvíst Darwin og annan menningarlæru lesnað, og annars biologisku-rasismuna sum tá var vaksandi millum lærdar vesturlendingar.
Religón spældi heldur ikki eitt týðandi pláss í lívinum hjá nazistisku leiðarunum. Vit vita millum annað frá prestinum, í eftir Seinna Heimsbardaga veitti sálarøkt til ákærdu nazi-brotsmennirnar við fyrstu Nurnberg rættarsøkina, har í millum annað Gøring og Rudolf Hess, at flestu av hesum, ikki høvdu áhuga í religión.
Spurningurin er tí sjálvandi, um ikki Hitlersa nýtsla av kristnum og religiøsum jargon, ikki var annað enn ein væleydna eftirlíknan av Mussolinisa propaganda prædikan, hesin sum sjálvur var ateistur, og hvørs snildir at inkludera religiøst jargon megnaði at villeiða fjøldina, somuleiðis tey mongu sum traditionelt bóru heitið kristin.
So sjálvandi mátti Hitler verða ein kristin og sjálvandi útinti hann verk Harrans, ella var og gjørdi hann? Okkurt sigur mær, at radikalir ateistar í nútíð hava líka lætt at falla fyri snildum Hitlers og tørva somu dømikraft, sum tann vanligi týskarin í 1930-40inum. Tað undrar meg, tí 68 ár eftir, eru vit annars væl betri upplýst (helt eg).


text:
Aftur ógvisligt álop úr Gaza inn í Ísrael
Fleiri enn 70 rakettir eru skotnar úr Gaza inn í Ísrael í kvøld, mikukvøld 8. august. Ísraelska rakettverjan megnaði at gera 11 av hesum rakettum óvirknar. Fýra rakettir raktu býir í suður Ísrael og særdu 9 fólk. Ávaringarlúðrarnir hava ýlt ótaldar ferðir á hesum støðum í kvøld: Eibim - Gevim - Sapir College - Nir Amm - Sderot - Dorot - Ruchama - Mephlasim - Or Haner - Erez - Kerem Shalom - Kisufim - Nahal Oz - Alumim - Beit Hagdi - Netivot - Yachini - Brosh - Givolim - Melilot - Maagalim - Shibolim - Sharsheret - Taashur - Tidhar - Yachini Meðan hetta verður skrivað, er klokkan í Ísrael 01:30 - mitt á nátt. Ávaringarnar merkja, at øll - vaksin og børn - ommur og abbar - øll, skulu niður í bumbuskýlini. Tey skulu eisini í skúla og til arbeiðis tíðliga í morgin áðrenni!
So, um vit frætta í útvarpinum í morgin, at Ísrael hevur bumbað í Gaza, so er tað orsaka av áganginum úr Gaza í kvøld!


text:
Seinastu tíðindi
Fakfelagstíðindi
Fiskimenn mótmæla mánadagin
Føroya Fiskimannafelag og Føroya Skipara- og Navigatørfelag skipa fyri mótmælistiltaki við tinghúsið, tá fiskivinnunýskipanin verður til fyrstu viðgerð mánadagin.
Undir herrópinum “kom og stuðli feløgunum í stríði okkara ímóti uppskotinum til nýggja fiskivinnulóggávu” skipa fiskimenn og navigatørar fyri mótmælistiltaki uttanfyri tinghúsið mánadagin.
Mótmælistiltakið byrjar klokkan 9, ein tíma áðrenn tingfundin, sum bert hevur tvey mál á skrá, nevniliga uppskotini til fiskivinnunýskipan hjá ávikavist samgonguni og Sambandsflokkinum.
Á tiltakinum verða millum annað talur hildnar í Klubbagarðinum. Har verður tingfundurin eisini stroymdur á stórskíggja, og tað verður hann eisini á matstovuni Shanghai, sum fyriskipararnir hava leigað fyri dagin.
Í lýsing um tiltakið siga fyriskipararnir millum annað soleiðis:
“Um uppskotið hjá samgonguni verður samtykt av Løgtinginum, so fer hetta at raka allar limir felagsins sera dygt, og tí er umráðandi at allir limir felagsins mótmæla uppskotinum.”


text:
Hetta lítla fjølbygda landið verður stundum eisini nevnt Háland, sum er navnið á tveimum landspørtum í norðara parti í landinum. Í 16. og 17. øld sigldu niðurlendskir sjófarar og keypmenn burtur í fjarskotin lond at finna ríkidømi. Niðurlendingar tóku mong hjálond, og niðurlendska hjálandaríkið var úr Landsynningsásia til Amerika. Handil hevur enn stóran týdning í Niðurlondum; mong fleirtjóðafeløg eru niðurlendsk, og vinningurin hjá hesum feløgum er helvtin av inntøkum landsins. Niðurlendingar eru kendir fyri at hava víðskygda og frílynta samfelagsáskoðan.
Niðurlendingar eru eitt blandað (heterogent) fólk. Mong fólk úr gomlu niðurlendsku hjálondunum í Landsynningsasia og Suðuramerika búsettu seg í Niðurlondum í 1940- og 1950-árunum. Tilflytingin helt fram í 1960-árunum, tá ið mangir fremmandaverkamenn úr Suðurevropa, Marokko og Turkalandi komu til Niðurlanda. Tilflutta fólkið er nú fimtingurin av fólkinum í teimum stóru býunum. Tey flestu hava niðurlendskan ríkisborgararætt. Niðurlendingar eru erpnir av frílynta tilflytara-og flóttafólkapolitikki sínum.
Um triðingur av Niðurlondum hevur áður staðið i sjógvi. Meginparturin av hesum lendinum verður nýttur sum akurlendi og beiti; men ein fjórðingur av tí er nýtt til byggilendi, vegir og fríøki. Av tí at stórur partur av landinum er ájavnt sjóvarmálan ella undir, er mangan stórur vandi fyri vatnflóð. Til tess at forða fyri hesum eru gjørdar ovurstórar byrgingar, og ógvuliga væl verður fylgt við, hvussu høgt sjógvurin stendur.
Høvuðsstaðurin í Niðurlondum, Amsterdam, er ein søguligur býur, og hagar koma mong ferðafólk. Í 17. øld var Amsterdam uppi í øllum heimshandli. Múgvandi keypmenn lótu grava siglingarveitir, sum krossskera seg ígjøgnum býin, og bygdu høgu, smølu húsini, ið standa fram við veitunum. Nú á døgum er Amsterdam heimsgitin miðdepil fyri diamantbrýning.
Belgia, Niðurlond og Luksemborg - eru trý fræls ríki, sum samstarva í búskaparliga felagsskapinum Beneluks, ið varð stovnaður í 1948. Samstarvið landanna millum hevur við sær, at vørur hava frítt at fara ímillum londini, hóast tey høvdu egið gjaldoyra (nú nýta øll trý londini evruna sum gjaldoyra) og egna skattaskipan. Benelukslondini eru fjølbygdastu lond í Evropa, men tey eru rík. Tungídnaðurin, t.d. kola- og stálídnaðurin, ið áður var týdningarmesta vinnan, hevur verið fyri afturgongd, men nýmótans ídnaður, ið ger lidnar vørur, og vinnugreinir í tænastuvinnuni eru komnar ístaðin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Amsterdam
Vídd: 37.330 km2
Fólkatal: 16.419.000
Alment mál: niðurlendskt
Átrúnaður: kristindómur 59%, islam 3%, aðrir 38%
Stýrirlag: fólkaræði, fleirflokkaskipan
Gjaldoyra: evra


text:
Verjurøða Holubúgvans til Aalborg!
Endiliga kann Álaborg avdúka, at Verjurøða Holubúgvans verður sýndur í Aalborg
23. mai 2018 á ‘Det Hem’lige Teater’.
Verjurøða Holubúgvans er ein skemtileikur, ið er mest spældi einmannsleikurin á Broadway.
Leikurin, sum er týddur til heili 50 mál, er samstundis ein hugvekjandi, rørandi og viðkomandi leikur, sum nógv fara at kenna seg aftur í. Uml. 7.000 føroyingar hava verið til leikin í Føroyum, og nú fáa útisetar í Norður Jyllandi eisini møguleikan.
Um leikin:
Heitið á leikinum sipar til, at tað er talan um eina verjurøðu, sum er gjørd til eitt slag av stand-up.
Maðurin á pallinum er troyttur av allatíðina at hoyra viðmerkingar frá kvinnum um, hvussu strævnir, býttir og ótolandi menn eru. Hann setir sær tískil fyri at leita aftur í frumtíðina til holubúgvan fyri at vita, um hann kann finna útav, hví nútíðarmenniskjan hevur so nógv at stríðast við. Samstundis finnur hann møguliga útav, at loysnin ofta er einfaldari, enn vit halda…
Leikari: Jákup Dahl Leikstjóri: Ria Tórgarð Ljós/Ljóð: Árni Baldvinsson Framleiðslustjóri: Súsanna Tórgarð
Leikurin verður sýndur:
23 mai 2018 kl. 19:30
Det Hem’lige Teater
Kjellerupsgade 20, 9000 AALBORG
Atgongumerkir fáast til keyps á:
www.atgongumerki.fo ella Trýst her


text:
Høgni Hoydal, landsstýrismaður í Fiskivinnumálum hevur m.a. biðið undirritaða, sum redaktør í sendingini Metis, dokumentera, at hann hevur sagt ósætt av tingsins røðarapalli. Tann áheitanin verður hervið gingin á møti.
Niðurstøðan
Í minsta lagið 2 loyvir eru útskriva í stríð við galdandi reglur.
Høgni Hoydal segði á Løgtingsins Røðarapalli 29 og 30 mai í ár, at: “hann hevði hoyrt um málið” og at: “Vørn umsitur málið” og “málið verður kannað fyri at fáa upplýsingar í málinum”
13 november 2015 gav Høgni Hoydal boð um at verða kunnaður áðrenn avgerðir verða tikna um at flyta m.a. Loyvir at fiska svartkjaft. Høgni Hoydal fekk kunning í juni 2016 og 23 mai í 2017.
Høgni Hoydal hevur tí verið vitandi ella í minsta lagið átti hann at vita. Í hesum høpi er tað, vísandi til niðurstøðuna hjá Gammeltoft, kanningarstjóra, ikki munur á at vita og átti at vita. Tí hevur tað ikki tídning um teldupostar til Høgna eru farnir aftur við borðinum.
Somuleiðis er staðfest, at aðalstjórin kunnaði Høgna Hoydal um trupulleikan 23 mai. Tað er ein vika áðrenn Høgni fekk fyrispurning á Løgtingi. Tað er púra óhugsandi, at málið endaði har. Tað er púra óhugsandi at kunningin bert var nøkur fá orð og so einki meira. Men enn hava vit ikki sæð innanhýsis samskifti og tí mangla prógv fyri um málið endaði við lítlari kunning ella ikki.
Spurningurin sum Høgni svaraði var rættuliga greiður. Tað er púra greitt, at spyrjarin var greiður um at eitt fiskiloyvi var flutt og tað var í stríð við avgerðina hjá LUM frá 2014. Øll eru samd um, at tað at gera ímóti avgerðini hjá LUM er lógarbrot.
Tað kann tí staðfestast við vissu, at Høgni Hoydal gav Løgtinginum skeivar upplýsingar 29 mai og somuleiðis 30 mai í ár. Høgni Hoydal segði seg vita minni enn hann átti at vita.
Viðvíkjandi pástandinum um at Vørn umsitur málið er at siga, at tað er ikki rætt og at tað eigur Høgni Hoydal at vita. Boðini til Vørn 13 november 2015 gera, at tað er Høgni Hoydal, sum umsitir málið og ikki Vørn.
Tí er pástandurin 29 og 30 mai um at Vørn umsitir málið at geva Løgtinginum skeivar upplýsingar.
At bæði Aksel og Høgni alment fyrst ábyrgda Vørn og síðan Fiskimálaráðnum er trupult at skilja, men illgrunin um at onkur rennur undan ábyrgd veksur og gerst onkursvegna trúligur.
Harumframt er tað rættuliga sannlíkt, hóast tað ikki er prógva, at Høgni Hoydal, royndi at sleppa sær undan at svara tað hann visti. Tað er heilt einfalt ikki plausibult at Høgni Hoydal veit so lítið sum hann sigur seg vita. Tað er at halda aftur upplýsingum fyri Løgtinginum. Men sum sagt, so er hetta sannlíkt, men ikki prógva.
Hetta er niðurstøðan úr einari uml. 5 síður langari frágreiðing har tilvísingar v.m. eru til pástandir. Eisini verða ljóðfílar lagdir á netið komandi dagarnar.
Í komandi Metis sending, sum verður týsdagin, fara vit at tríva í tað longru útgávuna av hesari frágreiðing. Somuleiðis tríva vit í fyrispurningin frá Óluvu Klettskarð, har Landsstýrismálanevndin eisini kannar um Høgni Hoydal hevur givið Løgtinginum skeivar upplýsingar og vit fara eisini at tríva í orðaskifti, har Jógvan á Lakjuni á Løgtingi ákærdi Høgna Hoydal fyri at siga ósætt á tingsins røðarapalli.
Eivind Jacobsen
radiovertur/redaktørur í Metis.


text:
Eitt surrealistiskt upplivilsi í morgun, at sita og chatta við føroyingar um Pál við støði í donskum miðlum. Altso ikki bara “Er tað okkurt við at Pál svimur í vikuskiftinum?”, sum tað plagar at verða tá ið føroyska pressan hevur tikið seg saman til at smekka eitt skjótt notits út, inn í millum, men við innlivilsi frá lesarum eisini uttanfyri svimjingina um væntandi niðurtrapping hjá Mads og líknandi.
(Mynd sum føroyavinurin René Thomsen tók av okkara garpum í Bellahøj í gjár, frá vinstru Magnus Jákupsson, Frans Johannessen og Pál Joensen. Teir hava einki við meiningunum í hesi grein at gera, men eg haldi tað er stuttligt at tað skal vera so lætt at fáa so góða mynd úr Kongens København, uttan at føroysku miðlarnir dugdu)
Holið í pressudekningini er tað sama sum fyrr, at ‘hetta er ikki nakað sum fólk hava áhuga fyri’, sambært føroyskum journalistum. Ein týðilig raðfesting, har tað er meira spennandi at sleppa ein túr við einum flúgvara og sita fínt. “Hygg hvussu eg havi pláss fyri beinunum, og her er eitt klaffaborð!”. Men tað surrealistiska nú er, at hetta holið er bara í teirri ‘professionellu’ føroysku pressuni, meðan Pál fær fullan pressudekning í Danmark, og í teimum altjóða miðlum sum nú einaferð hava áhuga fyri úrslitum á donsku OL-úttøkustevnuni.
Tak hesa greinina til dømis, í Politiken í morgun. Tað eitur ikki longur “den nordatlantiske ø”, og danir minnast nú eisini til at Katrin Olsen kemur úr Føroyum, í mun til fyrr í vikuni. Tí at tað snøgt sagt er eitt guds undur at ein sovorðin kempa er mennt í Vági, sum Pál.
»En målrettet træning kunne måske gøre Pál et sekund hurtigere på 200 meter, men vi holder fokus på 1.500 meter fri«, lyder det logiske ræsonnement fra færingens træner, Jon Bjarnasson. …
»Jeg har høje forventninger til OL. Jeg kan jo ikke vide, hvad de andre præsterer, men jeg har i hvert fald planer om at forbedre min egen rekord markant«, lover 21-årige Pál Joensen under Danish Open i Bellahøj Svømmehal, hvor han allerede har føjet en kvalifikation i 400 meter fri til sit OL-program. …
Færøerne topper Australien i London
Australien har med Grant Hackett og Kieren Perkins som dobbelte vindere hentet 8 guld- og i alt 23 OL-medaljer i 1.500 meter fri, men ved det netop overståede australske OL-udtagelsesstævne formåede ikke en eneste at opfylde kvalifikationskravet. …
Pál Joensens forberedelser til Danish Open har indbefattet hans første højdetræningslejr nogen sinde sammen med den danske svømmeelite i Spanien og Sydafrika, og færingen kan allerede nu mærke effekten af det månedlange ophold i den iltfattige luft, som han på forhånd havde vænnet sig til ved at sove i et såkaldt ilttelt.
»Jeg ’dør’ ikke lige så hurtigt«, forklarer Pál Joensen, der også har gavn af en lidt ændret teknik med noget længere armtag i en stadig energisk frekvens. …
Pál Joensen bliver under alle omstændigheder den anden færøske OL-deltager efter roeren Katrin Olsen, der i Beijing for fire år siden sammen med Juliane Rasmussen opnåede en 7.-plads i letvægtsdoublesculler efter at have misset finalen med halvandet sekund.
Tað skal sigast, at eg havi eisini haft samskifti við føroyskar miðlar, fyri mánaðum síðani so at tey skuldu kenna kalendaran og mest áhugaverdu tiltøk (har eg pointeraði at Danish Open var ein avgerandi løta), og so aftur nú í stuttum viðmerkingum runt Danish Open. Skilji at okkurt kemur mánadagin, og at “vit skiltu tað sum at 1500 var tað mest spennandi”. Persónliga havi eg ikki so nógv at siga til tað, annað enn at ítróttur eftir mínum tykki er ítróttur meðan tað er ‘live’, og síðani søga.
Vit hava sum so ikki ein trupulleika longur við føroysku miðlunum, um vit lata verða við at vænta nakað av hasum fólkunum ið ongantíð hava viljað flutt eina Dag & Viku fyri svimjing, men sum nú máttu gera tað tí at X Factor var á skránni. Tokið koyrir, føroyska pressan stóð eftir á perrongini (sikkurt fult upptikin av at taka myndir av sær sjálvari saman við billett-automatini). Og nú ræður so um hjá restini av okkum at duga at nýta áhugan uttanífrá til at mynda Føroyar positivt, og kanska fáa nakað burtur úr eisini, so at projektið hjá Páli og restina av okkara dugnaligu svimjarum kann halda áfram.
Bara synd og skomm at tey ikki tímdu.


text:
Hey tit,
Buddisma:
Lena Maria fyrru hálvu- 108 til og við119; Olaf seinnu hálvu frá 118 og restina.
Til 19.apríl
Øll lesa kap. 14
Hesi leggja fram:
Vár. s. 170
Dora s. 171
Olaf s. 172
Lena Maria s. 173
Rói s. 174
Børge s. 175
Heðin s. 176-177
Niels Jóhan s. 178-179
Durita. s. 180-181
Til 12. apríl
Øll skulu lesa kapittul 12, men hesi hava uppgávu at leggja fram:
Esmar s. 154 - náttúrðuátrúnaður + visti tú
Richard- Sámiskur ..
Rósa - Fólk við serligari megi og grønlendskur náttúrðuátrúnaður
Jóhannus - Angakokkar + fakta
Emilý s. 156
Marni s. 157 og 158
Rói s. 160
Jórun s. 161
Til 5. apríl
Tit lesa øll kap. 13
Hesi leggja fram:
Børge s. 164 til rósurnar :-)
Niels Jóhan spurning 1 á s. 168 um rósurnar :-)
Heðin Pátrúgv...+ fakta
Benjamin - Upplýsing
Boas - Stríð um skapan
Durita - Átrúnaður og...
Minna - fakta um charles Darwin
Dora - Les Jóh, 1, 1-5, hvat verður sagt um skapanina?
Til 15. mars
Far inn á leinkirnar niðanfyri, tit, sum ikki vóru í skúla 22/2!
Pílagrímsferðir - Richard
Høgtíðir - Rói
Nýggjár s 121 - Esmar
Nýggjár s. 122 - Børge
Vesak - Rósa
Munkar og nunnur - Ruth
Dalai Lama - Jórun
Lívshátíðirs. 126 - Marni
Hjúnalag, deyði og jarðarferð - Emilý
Til 8. mars
Tit lesa øll frá s.114 - 121, og hesi leggja fram:
Heðin og Benjamin tað, sum skuldi leggjast fram 22/2
Boas - s. 114
Vár s. 116
Dora s. 117
Jóhannes s. 118
Olaf s. 119
Lena Maria s. 120-121 til Nýgggjár.
Til 22. februar
Vit fara undir Buddismuna, og tit lesa øll frá s. 108 - 113. Skriva niður í heftið tað, sum tú undrast á ella ikki skilir. Um tú eftir framløgurnar ikki hevur fingið svar upp á undran/iva tín, so spyr!!!
Her er ein góð leinkja um Buddismuna:
https://www.youtube.com/watch?v=eYKdEnEqfQQ&t=1s
og:
https://www.youtube.com/watch?v=Lxq-RiLb-6M
Hesi fáa ávísa uppgávu:
Børge s. 108
Richard ovast s. 109 -søgan
Benjamin Buddistiskar trúargreinar - restin av síðuni + fakta
Heðin s. 110
Minna s. 110 -111 Lívið sum asketur
Durita s. 112-113 + fakta
Til 1. februar
Framhald av kapittlinum Áskoðanir og rák - kap 11
Tit , sum lósu upp síðsta dag, verða biðin um at siga frá júst tí brotinum, tit lósu. Hetta fyri at vit skulu hava "myndina" av humanismu við okkum, áðrenn vit halda áfram.
https://www.youtube.com/watch?v=y-xv56p4AlI
Les tekstin á síðu 147 og lurta eftir sanginum, hvat segði hann "tá", hvussu verður hann nýttur "her" á leinkjuni og hvussu kunnu vit nú ella altíð nýta tekstin?
Tú "skalt" hava gjørt tær tankar um hetta!!!
Til 18/1
Tit lesa ella lurta øll eftir kap. 10
Hesi fáa uppgávu at leggja fram,og takið alt á síðuni:
Olaf s. 130
Jóhannes s. 132
Rósa s. 133
Lena Maria s. 134
Esmar s. 135
Ruth s. 136
Jórun s. 137
Emilý s. 138
Marni s. 139
Børge s. 140 - hvat er sálmurin um?
Rói s. 141- Hvat er sálmurin um?
Til 11/1
Nóa s. 68 - Visti tú
Richard s. 68 - Fakta
Dániel s. 68 - byrjanin.
Minna s. 68 - Útbúgving
Benjamin s. 69 Lívsstarv
Heðin s. 69 - Lucie Ingemann
Durita s. 70 - Skaldskapur
Niels Jóhan s. 71
Boas s. 72 Morgunsálmur- hvat er sálmurin í stuttum um, hvat er boðskapurin?
Dora og Vár- kvøldsálmur - hvat er sálmurin í stuttum um, hvat er boðskapurin- tak spurning 4, 5 og 6 við á s. 74
Esmar s. 74 - spurning 1, 2 og 3
26/10
Far inn á leinkjuna og leita eftir yvirskriftini, tú hevur fingið. Les og hugsa um spurningarnar, sum eru til brotið. Hetta leggur tú fram í flokkinum. Ver væl fyrireikaður :-)
http://snar.fo/luther2017/
Emilý og Esmar - hvat er reformatiónin
Olaf og Vár - bíblian á móðurmáli
Jóhannes og Dora - tær 95 tesurnar
Boas og Minna - handilin við avláti
Niles Jóhan og Durita - rættvísgjørdur av trúgv
Nóa og Rutt- pávabræv og bannlýsing
Lena Maria og Børge - Ríkisdagurin í Worms
Rósa og Rói- Gudstænastan
Benjamin og Heðin - lóg og náði
Richard og Jórun - Luther sum playmobil
19/10
Tit lesa teknirøðina um Luther lidna heima! (har var lítið eftir)
Vit arbeiða víðari við hesum tilfari í skúlanum.
14/9
Tit lesa restina av partinum frá s.43-49 og lesa yrkingina á leinkjuni niðanfyri og hugsa um, hvussu vit kunnu nýta hana at lýsa Kærleika!
http://snar.fo/uploads/tx_tcresources/Nand_01.pdf
til 7/9
Hav eina mappu til eykatilfar!
Kanst tú taka við tilfarið um Luther, sum øll húsarhøld hava fingið við postinum? Skriva navn á, so tú kennir títt aftur
Til 31/8
Øll lesa kapittul 2 Trúartræið, nøkur fáa ábyrgd av ávísum brotum:
Tit kunnu fara inn á og lurta eisini :-)http://snar.fo/kristni/kristni9/ljodbok/
Durita s. 24
Nóa s. 25
Lena Maria s. 26
Rósa s. 28
Rói s. 30 fyrru helvt
Ruth seinnu helvt á s. 30 - Í kristindómi og í islam
Niels Jóhan s. 31
Vár. 32
Kjartan fyrru hálvu av s. 33
Benjamin seinnu - Dómadagur og Paradís
Kanst tú taka við tilfarið um Luther, sum øll húsarhøl hava fingið við postinum? Skriva navn á, so tú kennir títt aftur
til 24 aug
Lesa øll um NT s.14 -21
Tak bíbliu við
Hesi hava ábyrgd av at leggja fram
Esmar s. 14
Richard evangeliið eftir Matt
Olaf - Markus
Jóhannes - Lukas
Emily - Jóhannes
Ruth- ápostlasøgan
Marni - Brøvini s. 18
Benjamin - Rómverjabrævið
Boas - Hebrearabrævið
Heðin - Hitt almenna bræv Jákups
Minna - Hitt fyrra almenna bræv Pæturs
Jórun - Brøv Jóhannesar
Dora - Hitt almenna bræv Judasar
Børge - Jóhannesar opinbering
Rói s. 22 1. uppg 2. mós...
Lena Maria . 2. uppg. 2. Kong....
Rósa - 3. uppg. Jes....
Vár - 5. uppg. Matt....Hvussu talar hann og um hvat?
Niels Jóhan - 6. uppg Matt.. Tak okkurt dømi, har víst verður til, hvat stendur í gamla testamenti.
Hertil er úr 8. flokki
Fyrireika teg at leggja fram eitt lítið brot frá síðu 132 -
Arbeiðsuppgávur og einglar vísa seg í dreymi - Christine Anne
Einglavitjan - Jórun
Einglar geva mót - Børge
Einglar bjarga úr vanda - Jóhannes
Einglar sum boðberar - Gulak
Einglar steðga menniskjum - Olaf
Einglar syngja lovsang - Vár
Einglar bera menniskju - Minna
Deyðahavsrullurnar - Emilý
Einglar í heimsátyrúnaði - Benjamin
Einglar í bókmentum - Eingilin) - Rói
Hin heilaga náttin - Marni
Einglar í gerandisdegnum - Heðin
Kærkomin hjálp - Rósa
Ljós í myrkri - Esmar
Múrurin - Durita
Til 12/1
Fyrireika teg at leggja fram allan kapittulin fyri tí, ið hevur sama kapittul sum tú:
1. Marni og Gulak
2. Richar, Benjamin og Jóhannes
3. Niels Jóhan, Olaf og Kjartan
4. Minna og Emilý
5. Rói, Heðin og Leivur
6. Nóa, Jórun og Esmar
7. Lena Maria og Rósa
8. Durita og Dora
9. Vár, Rutt og Christine Anne
11. Boas, Børge
Til 1/9
Tit hava øll fingið ávíst skriftstað at sláa upp og greiða frá tí í flokkinum.
Hesi vóru ikki í skúla og fáa hesar uppgávur:
Les kapittul 2 og ger:
Gulak fær Luk. 22, 54-62
Lena Maria Jóh. 21, 15-19
Niels Jóhan: Áp. 12, 1-17
Tá vit hava tosað um kapittul 2 og hoyrt tykkara frágreiðingar um Pætur í skriftstøðum tykkara, so eiga vit at hava eina breiðari fatan av bæði manninum og apostlinum Pæturi!
Mamma ella babba kunnu leggja oyrað til, tá tit venja frágreiðingina, tí so eru tit trygg og duga betur í flokkinum:-)
Uppgávan er jú eisini at venja tykkum at hava orðið, so tit verða tryggari og tryggari at leggja fram.


text:
Vilmund Jacobsen 13.08.2018 (00:30)
Haldið tykkum langt vekk frá Madsen
- Latið vera við at lata tykkum lokka av áheitanini hjá Peter Madsen um nýggjar brævavinir. Hetta er ein vandamikil vegur at ganga, og tit koma at angra tað í mong ár, um tit fara í holt við ein lívstíðarfanga.
Soleiðis ljóðar ávaringin hjá 33 ára gomlu, Betinne Brøns, sum um nakar veit, hvat hon snakkar um. Í seks ár var hon gift við raðdrápsmanninum, Peter Lundin, sum hon eisini fekk ein son saman við, meðan hann sat í fongslinum.
Betinne Brøns kemur nú við hesi áheitan, eftir at danska blaðið BT herfyri avdúkaði, at lívstíðardømdi Peter Madsen á sínari Facebook-síðu leitar eftir nýggjum brævavinum.
Eftirlýsingin hjá Peter Madsen fær Bettine Brøns at óttast fyri, at hann verður hin nýggi Peter Lundin.
- Tað verða nakrar gentur, sum fara at halda tað vera áhugavert og kanska spennandi at fáa fyrsta brævið frá Peter Madsen. Men, hesar fara at angra tað nakað so ræðuligt seinni, sigur fyrrverandi kona Peter Lundin við BT.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Her er innbjóðing til SuSvim-stevnu í Páls Høll í Vági, leygardagin hin 7. og sunnudagin hin 8. apríl 2018, sum Suðuroyar Svimjifelag skipar fyri. Hetta er opin stevna, tað vil siga fyri allar aldursbólkar og uttan bólkabýti.
Tag: SuSvim stevna 2018
Úrslit frá SuSvim-stevnuni á Tvøroyri 17. mars 2018
Her eru úrslitini frá svimjistevnuni í svimjihylinum á Tvøroyri í dag, sum Suðuroyar Svimjifelag skipaði fyri. Hetta var stevna fyri okkara yngstu aldursbólkar, og fyrstu ferð í mong ár at stevna aftur var á Tvøroyri.
- Úrslit í html-sniði: susvim-stevna-mar-2018-tvoroyri-urslit.html
- Úrslit í txt-sniði: susvim-stevna-mar-2018-tvoroyri-urslit.txt
Innbjóðing til SuSvim-stevnu á Tvøroyri 17. mars 2018
Her er innbjóðing til svimjistevnu í Tvøroyrar svimjihyli, sum Suðuroyar Svimjifelag skipar fyri. Hetta er stevna fyri okkara yngstu aldursbólkar, og fyrstu ferð í mong, mong ár, at skipað verður fyri svimjistevnu har undir SSF.
Úrslit frá SuSvim-stevnuni 24. og 25. februar 2018
Her eru úrslitini frá Suðuroyar Sparikassa stevnuni nú 24. og 25. februar 2018, sum Suðuroyar Svimjifelag skipaði fyri í Páls Høll í Vági.
Tilsamans vóru tey 86 íðkarar og 29 lið úr 5 feløgum sum kappaðust 564 ferðir í 36 kappingum, og fingu vit m.a. 4 nýggj føroysk juniormet og 1 nýtt føroyskt met.
Havnar Svimjifelag var mest vinnandi felag, meðan Signhild Joensen úr Ægir átti besta avrikið, á 745 FINA stig fyri tíðina 1:04.11 í 100 metra ryggsvimjing.
- Úrslit í txt-sniði: susvim-stevna-feb-2018.txt
- Úrslit í html-sniði: susvim-stevna-feb-2018.html
- Úrslit í re-sniði: RE180224.txt
- Úrslit í sr-sniði: SR180224.txt
- Úrslit í lef-sniði: Results__Vagur_2018-02-24.lef
Úrslitini síggjast eisini her á livetiming.se, umframt her á SwimRankings
Continue reading Úrslit frá SuSvim-stevnuni 24. og 25. februar 2018
SuSvim dreingir 4:32.57 og føroyskt juniormet í 4×100 blandað
Dreingjaliðið hjá SuSvim setti í dag stórt nýtt føroyskt juniormet í 4×100 metra blandaðari svimjing á langgeil, tá ið teir á Suðuroyar Sparikassa stevnuni í Páls Høll í Vági svumu teinin uppá 4:32.57. FLOT átti metið áðrenn hetta, á 4:54.95 frá FM á langgeil í fjør.
Teir sum svumu fyri SuSvim, vóru:
- Rúni Bech (2002) 1:11.64 í 100 rygg
- Rani Jacobsen (2001) 1:11.51 í 100 bringu
- Rói Bech (2001) 1:09.86 í 100 firvald
- Bartal Debess (2002) 59.56 í 100 frí
Sí úrslitalistan her
Vár 28.54 og føroyskt juniormet í 50 firvald
Vár Erlingsdóttir Eidesgaard setti fyri løtu síðani nýtt føroyskt juniormet í 50 metra firvaldasvimjing á langgeil, tá ið hon á Suðuroyar Sparikassa stevnuni í Páls Høll í Vági svam teinin uppá 28.54 sekund. Sí úrslitalistan her.
Vár átti sjálv nú farna juniormetið á 28.80 sekund, frá SuSvim-stevnu í mars mánaða í fjør. Astrið Foldarskarð eigur føroyska metið á 28.29 sekund, frá Danish Open í 2014.
Vár er árgang 2001 og svimur fyri Havnar Svimjifelag.
Vár 58.12 og stórt nýtt føroyskt met í 100 frí
Vár Erlingsdóttir Eidesgaard setti fyri løtu síðani stórt nýtt føroyskt met og juniormet í 100 metra frísvimjing á langgeil, tá ið hon á Suðuroyar Sparikassa stevnuni í Vági svam teinin uppá 58.12 sekund.
Sára Ryggshamar Nysted átti nú farnu metini á 58.67 sekund, frá Reykjavík International í januar 2016. Besta tíð hjá Vár var 59.17 áðrenn hetta, frá FM á langgeil í fjør.
Vár svimur fyri Havnar Svimjifelag.
Startlistar til SuSvim-stevnuna 24. og 25. februar 2018
Her eru startlistarnir til svimjistevnuna í Páls Høll í Vági nú leygardagin og sunnudagin 24. – 25. februar 2018, sum Suðuroyar Svimjifelag skipar fyri.
- Startlistar í txt-sniði: susvim-stevna-feb-2018-startlisti.txt
- Startlistar í HTML-sniði: susvim-stevna-feb-2018-startlisti.html
Innbjóðing til SuSvim-stevnu 24. og 25. februar 2018
Her er innbjóðing til Suðuroyar Sparikassa Stevnu í Páls Høll í Vági, leygardagin hin 24. og 25. februar 2018, sum Suðuroyar Svimjifelag skipar fyri.
- Innbjóðing í PDF-sniði: susvim-stevna-februar-2018-innbjoding.pdf
- Tilmeldingarfíla í GR-sniði: GR180224.txt
- Tilmeldingarfíla í lef-sniði: Invitation_Suduroyar_Sparikassi_Stevna_Vagur_2018-02-24.lef
Úrslit frá SuSvim-stevnuni 13. og 14. januar 2018
Her eru úrslitini frá svimjistevnuni í Páls Høll í Vági nú 13. og 14. januar 2018, sum Suðuroyar Svimjifelag skipaði fyri. Úrslitini síggjast eisini her á livetiming.se
Continue reading Úrslit frá SuSvim-stevnuni 13. og 14. januar 2018


text:
Kaotiskt kommunalt sjálvtøkuborð
5. september 2016
Fíggjarliga svansið í Tórshavnar kommunu má halda uppat
So kom tað loksins fram alment. Søgan um spísiborðið, sum umsitingin í Tórshavnar kommunu hevur keypt til Móttøkuhúsið í Tróndargøtu fyri góðar kr. 365.000,-.
Hvat hugsar byráðið fyri sær? At keypa eitt borð fyri so vanvittiga nógvar pengar?
Sjálvandi ber altíð til at geva eini umsiting skyldina fyri eitt slíkt keyp, men tað er ið hvussu er Tórshavnar byráð og tey, sum manna meirilutan har, ið hava ábyrgdina.
At hava ein Javnaðarflokk sitandi við eini fíggjarligari ábyrgd, kann ikki annað enn enda galið.Hann heldur seg eiga alt og kann tíverri, sum í hesum sjálvtøkuborð-málinum, gera, sum hann vil og síðani smyrja ábyrgdina yvir á onkran annan.
Tað rørir hann ein doyt at brúka skattaborgarans pengar, sum best ber til.
Áhugavert verður at hoyra, hvussu borgarstjórin í síni sjóforkláring fer at vevja runt í hesum málinum og lata, sum um hann einki visti um tað, sjálvt um tutlað hevur verið um tað í krókunum í seinastuni.
Tað verður ein gøla og má ikki henda, at ein einsamallur flokkur enn einaferð sleppur framat stóra valdinum í eini kommunu sum okkara eftir komandi býráðsval.
Fíggjarliga svansið í Tórshavnar kommunu seinastu fýra árini má og skal halda uppat.
Tað má vera slutt við skilaleysum húsakeypum og frekum innkeypi av innbúgvi.
Skal skil fáast á, er Sambandsflokkurin hin rætti, tá krossurin skal setast 8. november 2016.
Beate L Samuelsen
valevni Sambandsfloksins til býráðsvalið í Tórshavnar kommunu
RN
Aftur


text:
Business-line er tann leiðandi roknskaparportalurin í Føroyum, nú eisini við eini sera framkomnari almennari vinnuskrá, har øll hava møguleika at leita sær upplýsingar um føroysk parta- og smápartafeløg.
Leitiskipanin er sera framkomin og ger tað møguligt at finna júst tað felag ella tann persón, ið ein ynskir at finna upplýsingar um.
Vinnuskráin, har øll feløg hava fingið sína egnu, góðu síðu gevur føroysku vinnuni heilt nýggjar møguleikar at sýna seg fram fyri føroyskum og útlendskum brúkarum.
Sterka starvsfólkaliðið á Business-line, ið m.a. inniheldur búskaparfrøðingar, sniðgevar, sølufólk og tøkniligir undirveitarar, ger, at vit framhaldandi ætla at halda støðið sum tann mest álítandi og virdi samstarvsfelagin á okkara øki.
Stjóri á Business-line er Finnur Sivertsen, ið hevur útbúgving sum búskaparfrøðingur og vinnuløgfrøðingur frá Aalborg Universiteti. Hann hevur seinni lokið toppleiðaraútbúgvingina "Top Governance" innan stjórn og nevnd.


text:
Skráin varð býtt í tvey, eina fyri politiska partin av delegatiónini, og eina fyri vinnuliga partin. Eisini vóru nøkur felags tiltøk fyri allar luttakararnar.
Vinnuligi parturin av skránni byrjaði í Beijing, har ymisk kunningartiltøk vóru á skránni fyri føroysku vinnufyritøkurnar. Vinnufyritøkurnar vóru m.a. kunnaðar um avbjóðingarnar við at koma inn á kinesiska marknaðin, og um týdningin av at finna tann rætta samstarvsfelagan í Kina. Eisini greiddu umboð fyri norðurlendskar fyritøkur og organisatiónir frá um teirra royndir á kinesiska marknaðinum. Í Beijing vitjaðu føroysku KT- og telefyritøkurnar eisini kinesiska samskiftisrisan Huawei.
Úr Beijing varð farið til Qingdao, sum er kent fyri sínar marinu og maritimu vinnur. Í Qingdao luttóku fiskaútflytarar á størstu fiskavørumessuni í Asia, China Fisheries and Seafood Expo, meðan aðrar fyritøkur kunnaðu seg um møguleikarnar innan teirra vinnugreinar. M.a. varð skipað fyri fundi við handilskamarið Chamber of Commerce for Promotion og Investments and Trade, har eisini kinesiskar fyritøkur luttóku. Fyritøkur við áhuga fyri maritima økinum vitjaðu eisini eina kinesiska skipasmiðju í økinum.
Hóast búskaparvøksturin í Kina ikki er líka stórur, sum hann hevur verið undanfarnu árini, væntast framvegis ein vøkstur á uml. 7 % komandi árini, og talan er um ein spennandi marknað fyri føroyskar fyritøkur. Tað krevst tó eitt áhaldandi arbeiði at fáa fótin fastan á kinesiska marknaðinum.


text:
Tað gjørdist ein stórur dagur fyri okkum á Gutevallan í dag. Við dagslok høvdu vit eins og í gjár, aftur fingið tvey nýggj føroysk met.
Á 200 metrum rann Margit Weihe Fríðmundsdóttir seg beinleiðis í semifinaluna við at gerast nummar tvey í sínum riðli. Samstundis tók hon ein ordans bita av sínum egna meti, sum var 27,21 sekund. Í dagsins spurti, gjørdist hon fyrsti føroyingur undir 27 sekund. Nýggja metið er 26,82 sekund!
Elisabet Holm Simonsen rann eisini innleiðandi umfar á 200 metrum, men rakti ikki dagin. Hennara tíð gjørdist 28,56 og var ikki nokk til at røkka semifinalunum.
Ein sterkur endi tryggjaði Margit beinleiðis pláss í semifinaluni og nýtt føroyskt met á 200 m
Margit og Elsiabet eftir dagsins kapping á 200 m
Tríggir innleiðandi riðlar vóru á 800 metrum hjá kvinnum, har vit høvdu tvær kvinnur við. Vit lúrdu eftir at fáa bæði Rebekku Fuglø og Oddvør Josephsen við í finaluna, sum verður fríggjadagin. Rebekka rann í øðrum riðli, og tað er ikki synd at siga, at hon var sum ketta millum mýs. Hon reyk avstað, var langt fremst beinanvegin og rann seg trygt í finaluna. Tíðin bleiv 2.15,79 min.
Rebekka vísti ræðandi styrki, tá hon í øðrum riðli í dag vann tryggan sigur
Í triðja og seinasta riðli høvdu vit Oddvør Joesephsen, sum sá út til at skula brúka nógvar kreftir fyri at fylgja ferðini fyrstu 2-300 metrarnar. Men so fekk hon ordiliga fatur á teimum trimum fremstu, sum hon ikki vildi sleppa. Tvær tær fremstu vóru tryggjaðar finalupláss, og tá Gemma Dawkins fór undan, vóru tær tríggjar at berjast um seinasta plássið. Á seinastu 100 metrunum vísti Oddvør sannan stríðsvilja, tá hon bardi seg fram um tær báðar av Gotlandi og Guernsey. Tíðin hjá henni bleiv 2.17,97 min. sum eisini er nýtt persónligt met.
Og sostatt hava vit tvær kvinnur við í finaluni fríggjadagin!!
Oddvør Josephsen stríddi seg til annaðplássið, og er eisini í finaluni á 800 m
Síðani vóru tað semifinalurnar á 1.500 metrum hjá monnum. Julian Gregersen var ein av teimum 20 monnunum, sum ætlaði sær pláss í finaluni. 12 skuldu víðari frá dagsins semifinalum. Vit taktikki og kaldari høvuðrokning gjørdi Julian sær dælt av at renna í riðli tvey og kenna úrslitini av riðli 1. Við 4.12,39 min tók hann 11. plássið til finaluna, sum verður fríggjadagin.
Julian royndi frá byrjan at fáa ferð á feltið. Tað eydnaðist, og sjey úr seinna riðlinum komu í finaluna
Prikkin yvir i’ið setti 4×400 liðið, sum tók øll á bólið og vann sín innleiðandi riðil sannførandi. Elisabet legði út við at renna 65 sekund. Tá var liðið nakrar metrar aftast. Oddvør tók yvir næstu 400 metrarnar og rann undir 61. Skjótt fekk hon fatur á hinum, og móti endanum var heilt javnt. Síðani kom Margit. Eftir óhapp í skiftinum hjá onkrum av hinum, legði Margit Føroyar á odda. Uppá 60 sekund rann hon trygt heim at senda Rebekku fyrst avstað. Tá Rebekka so rann uppá 59 sekund, var tað eingin, sum kundi hótta føroyska liðið, sum fer til finaluna fríggjadagin við næstbestu tíð.
Føroyskt met settu tær eisini, og skóru út við 10 sekund av gamla metinum!!
Fjórða føroyska metið kom í 4 x 400 m boðrenningini. Oddvør, Margit, Rebekka og Elisabet eru nú sera spentar til finaluna fríggjadagin
Í morgin eru bert tvær kappingar á skránni. Í báðum førum er tað Margit sum skal kappast. Fyrst í semifinaluni á 200 metrum, har hon rennur í øðrum riðli klokkan 12.00 og so aftur seinnapartin, tá hon skal í finaluna í trístøkki.
Dagsins úrslit hava ført við sær, at frælsur ítróttur stendur fyri einum ómetaliga spennandi degi fríggjadagin, tá vit skulu í tvær finalur í boðrenning, Rebekka og Oddvør renna finalu á 800 m, Julian rennur finalu á 1.500, Tórur Mortensen skal í finaluna í trístøkki og Marna Egholm rennur hálvt maraton.


text:
Orð og lag: J.G. Crabbe
Týtt: Victor Danielsen
1. Eg syngi um míns Faðirs kærleik,
hvørs Andi mær givin varð,
sum vendir mína sorg í gleði
og synd fyrigevur mær;
er náttin myrk, hann til mín talar:
Eg eri hjá tær, tryggur ver!
Hann gevur sólskin fyri skugga
og hvíld fyri møði her.
Niðurlag: Hann fyri sorg mær gleði veitir
og talar til mín: Tryggur ver!
Hann gevur sólskin fyri skugga
og hvíld fyri møði her.
2. Eg syngi um hans kærleik stóran,
sum krossinum doyði á,
at í hans dýrabara blóði
mín sál skuldi frelsu fá;
hann kom at grøða hjartabrotin,
hin sorgarbundna glaðan ger;
hann gevur sólskin fyri skugga
og hvíld fyri møði her.
3. Um evangelium eg syngi,
sum blómur at vaksa fær,
um náðina, sum vann mítt hjarta
og tendraði ljós hjá mær;
í hjartanum tað tøkk upp vekur,
til andan tyngda lætta ber;
tað gevur sólskin fyri skugga
og hvíld fyri møði her.


text:
Lív flutti ein sjúkling í nátt
12-11-2017 - 09:56 - Jóanis Albert Nielsen
Klokkan 03:43 í nátt fekk MRCC støðin í Havn eina fráboðan um, at neyðugt var at fáa flutt ein sjúkling av Nólsoy, og inn til Havnar, so hann kundi koma undir læknahond.
Boð blivu send eftir rescue Lív, sum var í Nólsoy 04:10. Lív var aftur á Havnini við sjúklinginum klokkan 5, og stóð tá ein sjúkrabilur fyri teimum, sum síðani koyrdi sjúklingin á Landssjúkrahúsið.
Les eisini: Tyrlan var eftir einum sjúklingi, sum síðani var flogin til Danmarkar.


text:
Luta søgu Ísraels
politikkur12-11-2017 - 18:01 - Jóanis Nielsen
Árið 2017 er serstakt á tann hátt, at Ísrael kann hátíðarhalda fleiri stórhendingar í søgu landsins.
Í ár eru liðin 120 ár síðan fyrstu Zionistaráðstevnuna, sum var í Basel í Sveits í 1897.
Hetta var fyrstu ferð síðan ár 135 e.Kr., tá ið Jødarnir vórðu riknir úr Ísrael í útlegd, at ein ítøkilig ætlan at endurstovna Jødiska heimlandið í Ísrael, varð løgd.
Bara 20 ár seinni, tann 2. november 1917, kom Balfour-lýsingin, har Bretska stjórnin, sum ráddi í økinum, samtykti at stovna eitt heimland til Jødarnar í Palestina. Hetta skjalið varð tá undirritað í London.
30 ár seinni, í 1947 - 70 ár síðan - samtykti ST eina býtisætlan, sum legði upp til at stovna ein sjálvstøðugan Jødiskan stat við síðuna av einum Arabiskum stati.
Fyri 50 árum síðan, í 1967, varð Jerusalem aftur sameindur undir Jødiskum frælsi, fyrstu ferð síðan seinna templið varð lagt oyðið. Jødarnir sluppu nú aftur at biðja við Vesturmúrin
Fyri 40 árum síðan var fyrsti arabiski stjórnarleiðarin á vitjan í Jerusalem, har hann helt røðu í Knesset. Henda vitjan slóðaði fyri, at friðaravtala millum Egyptaland og Ísrael varð undirritað.
Men, hví skulu vit troyttast av øllum hesum? Er Ísrael ikki meira fyri framtíðina, heldur enn hvat var í farnari tíð? – Kanska. Men tey sum ikki kenna sína søgu, eru heldur ikki før fyri, til fulnar, at ogna sær framtíðina. Í eini tíð ....
les meira á shalom.fo


text:
Siggert farin.
Siggert
Johansen farin
Í
kvøld fingu vit tey tungu boð, at fyrrverandi formaður felagsins, Siggert
Johansen hevur lagt sínar árar inn fyri seinastu ferð.
Siggert
kom í nevndina hjá AR í 1985 og var hann
í nevndini líka fram til 1996, hann var eisini formaður í nøkur ár.
Siggert
var ein av undangongumonnunum, saman við øðrum góðum fólkum, at byggja neystið
hjá felagnum. Siggert stóð øll árini fyri útleigingini og hevði haraftrat
bingospæli hjá felagnum.
Siggert
var sera góður við felagið og stuðlaði tí líka til hann nú andaðist. AR takkar
Siggerti fyri hansara stuðul og hjálp til felagið.
Við
hesum fáu orðum vil Argja Róðrarfelag lýsa frið yvir minnið um Siggert
Johansen.
Við
samkenslu
Argja
Róðrarfelag


text:
Føroyska samfelagið stendur framman fyri eini spennandi talgildari framtíð við millum øðrum talgildum samskifti millum borgarar og tað almenna og heimtøku av bankaskipanum. Hetta fer at seta stór krøv til vitan, royndir og arbeiðsorku hjá KT-veitarum av ymsum slagi.
Føroyska KT-vinnan sær seg sum ein sjálvsagdan part av hesi framtíð og KT-felagið fer tí undir eitt átak, ið skal fáa myndugleikar og vinnulív at velja føroysku KT- vinnuna í enn størri mun enn higartil. Føroyska KT-vinnan hevur í fleiri ár merkt, at útlendskir veitarar verða tiknir fram um, tá KT verkætlanir verða framdar í Føroyum. Hetta hóast føroyska KT-vinnan hevur bæði førleikar, royndir og arbeiðsorku at standa fyri KT loysnum við støði í føroyska tørvinum.
At stovnar og fyritøkur hava lyndi at velja útlendskar veitarar fram um føroyskar ger tað truplari at varðveita og tiltrekkja dugnalig starvsfólk, og tað er ein missur bæði hjá vinnuni og samfelagnum. Nógvir væl útbúnir føroyingar starvast í KT-vinnuni uttanlands, sum eins væl kundu flutt heim og verið partur av føroysku menningini. Í løtuni starvast umleið 200 fólk í føroysku KT-vinnuni, men við einum øktum virksemi, á hædd við okkara grannalond, kunnu fleiri hundrað arbeiðspláss verða skapt í KT-vinnuni komandi árini.
KT-felagið er av tí greiðu fatan, at føroyska KT-vinnan eigur at vera høvuðsveitari og ikki undirveitari hjá føroyska KT-samfelagnum og kann vísa á fleiri góðar orsøkir til at keypa føroyskt KT, millum annað lága prísstøðið og fleksibla arbeiðsmegin í Føroyum.
Stundin er komin hjá føroyingum at gagnnýta hesar fyrimunir. Lutfalsliga lítla støddin á Føroyum er í veruleikanum ein fyrimunur. Vit eru fim, flytfør og duga nógv ymiskt. Júst tað, sum tørvur er á í dagsins og framtíðarinnar samfelag.
Á nýggju heimasíðuni hjá KT-felagnum, www.kt.fo verður ljós varpað á føroysku KT-vinnuna, millum annað við yvirliti yvir KT-fyritøkur og tíðindum úr føroysku KT-vinnuni.


text:
02. Apr 2011
Kl. 21 í kvøld byrjar nýggj sending á Rás1 hjá Televarpinum. Tað er Sv1 við Jákup Veyhe og Peturi Slyne á odda, sum leggja til rættis. Sendingin "Bakaríið" verður send beinleiðis av gamla bakarínum, hjá Frants í miðbýnum í Havn, har Jákup Veyhe verður...
02. Apr 2011
Lionel Messi kann gera mótstøðuleikarar í ørviti við sínum gandakenda fótbóltseginleikum. At hann eisini kann gera áskoðarar í ørviti, prógvaði hann herfyri, tá U.S.A og Argentina spældu vinardyst. Við einum bólti megnaði hann at skjóta tvey mál við sama skoti. "I was just messing around",...
01. Apr 2011
Apple gjørdu í 2010 iPad, í 2011 hava teir gjørt iPad 2. Hvat er ein iPad? Ein iPad kann hugsast at vera ein blanding av einum iPodi og einari farteldu. Hann hevur allar eginleikarnar sum ein iPod hevur, og hann er líka stórur sum...
31. Mar 2011
Fyri seks árum síðani keypti hann ein málning á loppumarknaði. Tað var tó ikki nakað við málninginum, sum fekk hann at keypa, men heldur snøgga ramman. Í dag er støðan tó ein onnur, tí tað vísir seg at málningurin kann hava eitt virði á umleið 340 mió krónur.
31. Mar 2011
Í Danmark eru tad nú fleiri og fleiri ung fólk, ið boða frá teirra kynsliga samleika, eftir at Sarah vann X-Factor. Síðani at Sarah fríggjakvøldið vann X-Factor, hava telefonirnar hjá samkyndum felagsskapum í Danmark verið í gongd. Tað eru fleiri og fleiri, ið...
29. Mar 2011
Seinastu løturnar í Berlin vóru merktar av samveru og felagsskapi. Á pallin trinu føroyskir ungdómar og kvóðu so hjartaliga ormin langa o.o kvæði. Týsku vertirnir stóðu sum steinstólpur og lýddu á, meðan stevini gingu. Felagssangur við góðum forsangarum og tónleikarum fingu okkum at hóma...
28. Mar 2011
Ein avleiðing av máttmikla jarðskjálvtanum er, at Japan hevur flutt seg 2,5 metrar eysturyvir.Japanar siga nú, at tey máldu skjálvtan til 9,0 á Richer skalanum. Tískil er jarðskjálvtin millum fýra teir máttmiklastu nakrantíð. Sambært ameriskum jarðfrøðingum hevur jarðskjálvtin eisini elvt til, at Japan hevur...
26. Mar 2011
Nú vit hava verið í Berlin í 5 dagar, er løtan nú komin til at siga farvæl til stórbýin Berlin. Næmingarnir eru sum heild væl nøgdir við túrin í Berlin, og hava nomið sær vitan innan mangt og hvat. Nú heimferðin er byrjað, gleða næmingarnir...


text:
Orð: Betta á Dalinum (Elsebeth Joensen)
Viðmerking: Henda vísan var við í brúðarvísukapping hjá Slái Ring í 2013.
1. Í Halgubók vit lesa um skaparverkið stórt,
tá Skaparin bert segði tað, og so varð hetta gjørt.
Úr mold og av lívsanda hann skapaði ein mann,
sum skuldi dyrka aldingarðin og væl varða hann.
Niðurlag: Kveikjandi kertur, kærleikans stund,
fjálga, alreyða rósulund,
reyðgylta glæma, tá sól fer í kav,
brennandi kenslur, sum brúsandi hav.
2. At maðurin var eina, var Gud ei nøgdur við
men gjørdi honum medhjálp at hava sær við lið.
Úr rivjabeini mansins hann konu gjørdi tá,
og Adam glaður, nøgdur, tá ið hann Evu sá.
3. Á hetta grundarlagið er hjúnalagið bygt.
Tvey, sum hvørt annað elska, tey halda saman trygt.
Frá faðir, móður fara og saman byggja heim,
um lívið eru felags í álvara og gleim.
4. Ei nakað metast kann við hin villa ástarrús,
í barmi bylgist ørandi, eins og havsins brús.
Ásttikin eru tvey og hvørt øðrum geva ans,
við bivan og við vónum tey treða kærleiks dans.
5. So ljóst og lætt er lívið sum summar, sól og vár,
og hendur skelva, kína so eymt um hold og hár.
Hin heiti ylur streymar, og títt slær hjartað pøst,
hvørt øðrum senda sælu og djúpu eygnakøst.
6. Um mansins miklu megi og um mong manndómsbrøgd
er sungið, kvøðið, skrivað, og mong ein søga søgd.
Hann dárað hevur kvinnu, hon fyri honum fall,
hon ynskti sær at eiga ein rættan, vænan kall.
7. Ein rættur maður virðir og hámetir sítt vív,
um hana kappan leggur og fjálgar hennar´ lív,
Hann hana fær at kenna, at eingin er sum hon,
er meira verd enn gull, ein gudinna fríð og von.
8. So tekkilig og tølandi vekur mansins sans,
við brosi kát og sveimandi leikar lættan dans,
sum rósa millum blómur, ein dýrgripur hon er,
sum maður kannar sær, og til hana alsk hann ber.
9. Úr søgu, samtíð frætta um mangt eitt konubrot,
um dygd og vakurleika, hon er sum frískligt lot.
Væl kvinnan hugnar, lívgar, fær lættan andadrátt,
við stuðli, styrki gevur hon manni megi, mátt.
10. Tvey, sum hvørt annað elska, hvørt øðrum gerast ogn,
í lívi halda saman í bæði ódn og logn,
á jøvnum føti hava tey síni mál og mið,
hvørt øðrum vísa atlit og virðing, sóma við.
11. Tey hjúnalagið røkta eins og ein urtagarð,
har blóman veksur fríð, altíð ljós og føðslu fær,
hvørt øðrum fyrigeva, hvørt annað hevja hátt
og skapa frið og gleði til síðstu lívsins nátt.
12. Vit brúdleypsveitslu halda nú henda stóra dag
og heiðra tey, sum nú gingu inn í hjúnalag.
Vit taka saman kát, og vit dansa lið um lið
við brúður og við brúðgómi vøkur, stásilig.
13. Úr ymsum heimum koma, mangt gott tit hava lært
um siðir og lívsvirði, sum tykkum er so kært.
Tað besta, sum tit fingu, í heimið takið við
og berið hesar dýrgripir til næstu ættarlið.
14. Lat kærleikslívið blóma í orðum og í gerð,
nú meðan ung tit eru, og máttur prýði er
og allar lívsins dagar, til hár tey gerast grá,
sum heiðurskrúna er, rættferðvegi vinnist á.
15. Vit lukku, gleði ynskja nú tykkum, brúðarpar,
at kærleikin, sum ber alt, hann yvirlutan fær.
Tit heimið byggið saman á trygga, fasta grund,
og Harrin fylgi tykkum til tykkar´ síðstu stund.


text:
Reglugerð fyri Masters-stevnur
Grein 1
Kappingar
Allar mastersstevnur, ið verða fyriskipaðar í Føroyum, eru undir eftirliti av Svimjisambandi Føroya. Mastersreglurnar hjá FINA eru galdandi.
Grein 2
Góðkenning av stevnuni
Mastersnevndin skal góðkenna allar stevnur og kappingargreinar, áðrenn innbjóðingin verður send út og útnevna yvirdómaran.
Er stevnan ikki góðkend av mastersnevndini, kunnu svimjarar ikki seta met á hesi stevnu, eins og tíðirnar ikki kunnu nýtast sum tilmeldingartíðir til aðrar svimjistevnur.
Grein 3
Innbjóðing
Innbjóðing við fullfíggjaðari skrá skal verða send út í seinasta lagi tvær vikur fyri fyrsta stevnudag. Umframt felagið, ið bjóðar til stevnu, skal í minsta lagi eitt annað felag luttaka.
Grein 4
Hylurin
Longdin á hylinum skal verða almannakunngjørd saman við innbjóðingini. Vatnið skal í minsta lagi vera 24°C.
Grein 5
Kappingarnar
a) Felagið, ið bjóðar til stevnu, avgerð, hvørjar kappingar verða svomnar og leggur kappingarskránna.
b) Stevnan og úrslitini skulu bólkabýtast eftir mastersreglunum hjá FINA.
c) Eingin kapping kann vera stytri enn tvær longdir (50 metrar ella 33 ⅓ metrar).
d) Felagið, ið bjóðar til stevnu, hevur rætt at avmarka luttøkuna.
Grein 6
Tilmelding
a) Felagið, ið bjóðar til stevnu, ger av, hvussu skrivliga tilmeldingin fer fram. Tilmeldingin skal vera felagnum í hendi í seinasta lagi fýra dagar fyri fyrsta stevnudag og startlistin skal vera øllum luttakandi feløgum í hendi, í seinasta lagið 48 tímar innan svimjistevnan byrjar.
Í tilmeldingini skal standa: Navn, árgangur, felag, svimjigrein, kappingarnummar og besta tíð, ið skal vera svomin innan fyri 12 mánaðir frá stevnudegnum.
b) Til liðkappingar skulu luttakaranøvnini vera tilskilað. Tó kunnu hesi broytast í seinasta lagi átta kappingar, áðrenn liðkappingarnar byrja. Tá skulu øll liðini lata luttakaranøvnini í startraðfylgju.
c) Um tilmeldingin ikki er fullfíggjað, t.d. um árgangur, svimjigrein ella luttøkugjald restar hjá onkrum luttakara, verður tilmeldingin ikki góðtikin.
Grein 7
Har bert ein luttakari er tilmeldaður, skal hesin svimja strekkið fyri at gerast vinnari. Hetta er galdandi einsvæl fyri lið sum fyri einstaklingar.
Grein 8
Vinningar
Felagið, ið bjóðar til stevnu, ger av, um og hvørjir vinningar vera latnir.
Grein 9
Úrslit
Felagið, ið bjóðar til stevnu, skal senda øllum luttakandi feløgum og Svimjisambandinum fullfíggjaðan úrslitalista í seinasta lagi 48 tímar eftir, at kappingin er lokin.
Sett í gildi av Starvsnevndini, tann 14. apríl 2012


text:
Effodeildin, 6. umfar: HB - Víkingur 2-2Áskoðararnir máttu bíða eitt sindur eftir undirhaldinum í Gundadali í dag, men eftir eina heldur rótuta byrjan fingu vit ein fínan og sera undirhaldandi dyst við nógvum málmøguleikum og spenningi.Okkara Fróði var ikki við
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Thordis Dahl Hansen
Indlæst på færøsk af Dánjal Reinert Hansen
Longsta dag, 21. juni, eru tað nógv fólk, sum fara niðan á Slættaratind fyri at síggja sólina seta.9
Tann minsta oyggin í Føroyum eitur Lítla Dímun. Hon er eitt fjall, øll sum hon er. Fjallið eitur Rávan og er 414 metrar høgt.13
Tá ið vit standa á Sneis, síggja vit bygdirnar Oyri, Oyrarbakka og Norðskála. Eisini síggja vit brúnna um Streymin, sum bindur Eysturoy og Streymoy saman.17
Regin Ellingsgaard hevur verið á øllum fjallatindum í Føroyum. Her er hann á Knúki í Borðoy, sum er 642 metrar høgur.19
Kennir tú navnið á nøkrum fjallatindi tætt við, har tú býrt? Og hevur tú nakrantíð staðið á einum fjallatindi?21
Foto/ Myndir/ Asseq/ Valokuva/ Guvvieh:
S1+10: Pól Hans Joensen
S4+20: Andrias Reinert Hansen
S6+8+14: Thordis Dahl Hansen
S12: Heini Nygaard
S16: Gulakur Zachariasen
S18: Meinhard Eliasen


text:
Napoleonskríggini og Friðurin í Kiel í 1814
Hans Andrias Sølvará hevur skrivað grein um Friðin í Kiel í 1814 í Fróðskaparritum 64. Ritið kemur út í pappírsútgávu í næstum, men fleiri av greinunum eru longu tøkar á heimasíðuni hjá Fróðskaparritum.
Í 1814 komu Føroyar, sum høvdu verið norskar oyggjar, endaliga undir danskt vald. Tað hevur verið ført fram, at úrslitið av friðarsamráðingunum í Kiel kundi verið eitt heilt annað. Føroyar kundu verið komnar undir svensku krúnuna ella undir bretsku krúnuna. Tað er ein søgulig sannroynd, at svenski uttanríkisráðharrin vísti áhuga fyri norðuratlantisku oyggjunum í 1814. Tað er eisini ein sannroynd, at kendir bretar bæði fyri og undir Napoleonskríggjunum royndu at sannføra bretsku stjórnina um at hertaka tær norðuratlantisku oyggjarnar. Tá Danmark í 1807 gjørdust sameint við Frakland hertóku bretar donsku hjálondini í Vesturindia og India umframt Helgoland og Anholt, og søgufrøðingar hava ført fram, at bretar eisini høvdu ítøkiligar ætlanir um at hertaka tær norðuratlantisku oyggjarnar.
Ein áhugaverdur spurningur er, hvussu ítøkiligar hesar svensku og bretsku ætlanirnar um at hertaka tær norðuratlantisku oyggjarnar vóru, og hvørjar politiskar og mentanarligar avleiðingar ein hertøka í so fall kundi havt fingið fyri tey trý í dag sjálvstøðugu ella sjálvstýrandi norrønu oyggjasamfeløgini.
Hesir spurningar verða viðgjørdir í nýggju greinini hjá Hans Andrias Sølvará í Fróðskaparritum 64.
Greinin kann lesast her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...